Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 6 Φεβρουαρίου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 412/30-1-2017 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την άμεση ανάγκη μετεγκατάστασης του Ειρηνοδικείου Κιλκίς. 2. Η με αριθμό 423/31-1-2017 επίκαιρη ερώτηση του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, σχετικά με την «κατάχρηση του ονόματος «Μακεδονία» σε αθλητικές οργανώσεις». 3. Η με αριθμό 397/27-1-2017 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Εσωτερικών, σχετικά με τη λήψη μέτρων για την υποστελεχωμένη Διεύθυνση Αστυνομίας του Νομού Σερρών. 4. Η με αριθμό 428/31-1-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, σχετικά με την άμεση πρόσληψη των συμβασιούχων ορισμένου χρόνου (ΙΔΟΧ) - φυλάκων των μουσείων και αρχαιολογικών χώρων με καθεστώς μόνιμης και σταθερής εργασίας. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 413/30-1-2017 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Υγείας, σχετικά με τη μη καταβολή των δεδουλευμένων στο προσωπικό καθαριότητας του Γενικού Νοσοκομείου Άρτας. 2. Η με αριθμό 422/31-1-2017 επίκαιρη ερώτηση του Βουλευτή Μεσσηνίας του Λαϊκού Συνδέσμου - Χρυσή Αυγή κ. Δημητρίου Κουκούτση προς τον Υπουργό Περιβάλλοντος και Ενέργειας, σχετικά με τη «διακοπή ανάρτησης δασικών χαρτών». 3. Η με αριθμό 403/30-1-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Εθνικής Άμυνας, σχετικά με την «κατασπατάληση ευρωπαϊκής χρηματοδότησης - ακατάλληλη σίτιση προσφύγων». 4. Η με αριθμό 429/31-1-2017 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Περιβάλλοντος και Ενέργειας, σχετικά με τις «κυβερνητικές ευθύνες από την ανάρτηση των δασικών χαρτών». 5. Η με αριθμό 378/23-1-2017 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Άννας Καραμανλή προς την Υπουργό Πολιτισμού και Αθλητισμού, σχετικά με την προσωρινή διοικούσα επιτροπή στο ελληνικό ποδόσφαιρο. 6. Η με αριθμό 319/9-1-2017 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Εσωτερικών, σχετικά με την υποβάθμιση - κατάργηση του Τμήματος Συνοριακής Φύλαξης Τυχερού στον Νομό Έβρου. 7. Η με αριθμό 389/24-1-2017 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, σχετικά με την καταβολή των δεδουλευμένων των εργαζομένων καθαριστριών στις υπηρεσίες του Γενικού Νοσοκομείου Άρτας. 8. Η με αριθμό 387/24-1-2017 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Οικονομικών, σχετικά με τη «νομοθετική ρύθμιση για επέκταση εγκεκριμένων εξόδων πέραν των νοσηλίων». 9. Η με αριθμό 352/16-1-2017 επίκαιρη ερώτηση του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών, σχετικά με τη «διεξαγωγή ενδελεχούς έρευνας για τις εκτεταμένες πυρκαγιές σε Χίο, Εύβοια και Θάσο». 10. Η με αριθμό 411/30-1-2017 επίκαιρη ερώτηση του Βουλευτή Αργολίδας της Νέας Δημοκρατίας κ. Ιωάννη Ανδριανού προς τον Υπουργό Αγροτικής Ανάπτυξης και Τροφίμων, σχετικά με την ανάγκη άμεσης αποζημίωσης των ελαιοπαραγωγών και παραγωγών μανταρινιών ποικιλίας «κλημεντίνη» στην Αργολίδα. 11. Η με αριθμό 358/17-1-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, σχετικά με τη λήψη μέτρων για τις καταστροφές σε αγροτικές καλλιέργειες σε περιοχές της Κρήτης λόγω των χιονοπτώσεων και του παγετού. 12. Η με αριθμό 351/16-1-2017 επίκαιρη ερώτηση του Βουλευτή Μεσσηνίας του Λαϊκού Συνδέσμου - Χρυσή Αυγή κ. Δημητρίου Κουκούτση προς τον Υπουργό Αγροτικής Ανάπτυξης και Τροφίμων, σχετικά με την κατάργηση της ΠΟΠ ελιάς Καλαμάτας. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 91/5-10-2016 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Μεταναστευτικής Πολιτικής, σχετικά με το πρόγραμμα ενοικίασης διαμερισμάτων σε πρόσφυγες από την Εταιρεία Ανάπτυξης και Τουριστικής Προβολής Αθηνών (ΕΑΤΑ). 2. Η με αριθμό 8/3-10-2016 ερώτηση του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Εσωτερικών, σχετικά με «ξυλοδαρμούς και χημικά που μας διδάσκει η Κυβέρνηση τι σημαίνει δημοκρατία». Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Η δεύτερη με αριθμό 421/31-1-2017 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εσωτερικών, σχετικά με την «ανθελληνική δράση Τούρκων πρακτόρων και εκπροσώπων τους στη Θράκη» δεν θα συζητηθεί λόγω απουσίας του αρμοδίου Αναπληρωτή Υπουργού κ. Τόσκα στο εξωτερικό. Δεν θα συζητηθούν, επίσης, λόγω κωλύματος των αρμοδίων Υπουργών και θα επαναπροσδιοριστούν για συζήτηση οι εξής ερωτήσεις: Η τρίτη με αριθμό 420/31-1-2017 επίκαιρη ερώτηση πρώτου κύκλου του Βουλευτή Μαγνησίας του Λαϊκού Συνδέσμου - Χρυσή Αυγή κ. Παναγιώτη Ηλιόπουλου προς τον Υπουργό Οικονομικών, σχετικά με τις «ληξιπρόθεσμες οφειλές του δημοσίου προς τους ιδιώτες». Ο κ. Χουλιαράκης έχει ανειλημμένες υποχρεώσεις. Η τέταρτη με αριθμό 414/30-1-2017 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την ενημέρωση για το στάδιο που βρίσκεται η διαδικασία υλοποίησης της επένδυσης στο πρώην αεροδρόμιο του Ελληνικού. Ο κ. Ευκλείδης Τσακαλώτος έχει φόρτο εργασίας. Η πρώτη με αριθμό 411/30-1-2017 επίκαιρη ερώτηση δεύτερου κύκλου του Βουλευτή Αργολίδας της Νέας Δημοκρατίας κ. Ιωάννη Ανδριανού προς τον Υπουργό Αγροτικής Ανάπτυξης και Τροφίμων, σχετικά με την ανάγκη άμεσης αποζημίωσης των ελαιοπαραγωγών και παραγωγών μανταρινιών ποικιλίας «κλημεντίνη» στην Αργολίδα. Ο κ. Αποστόλου βρίσκεται εκτός Αθηνών. Η τρίτη με αριθμό 415/31-1-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την αναβολή των προκηρύξεων του Προγράμματος Αγροτικής Ανάπτυξης. Η ερώτηση αυτή απευθύνεται, επίσης, στον κ. Αποστόλου. Η όγδοη με αριθμό 358/17-1-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, σχετικά με τη λήψη μέτρων για τις καταστροφές σε αγροτικές καλλιέργειες σε περιοχές της Κρήτης λόγω των χιονοπτώσεων και του παγετού, δεν θα συζητηθεί λόγω απουσίας του κ. Αποστόλου εκτός Αθηνών. Η ένατη με αριθμό 351/16-1-2017 επίκαιρη ερώτηση δεύτερου κύκλου του Βουλευτή Μεσσηνίας του Λαϊκού Συνδέσμου - Χρυσή Αυγή κ. Δημητρίου Κουκούτση προς τον Υπουργό Αγροτικής Ανάπτυξης και Τροφίμων, σχετικά με την κατάργηση της ΠΟΠ ελιάς Καλαμάτας, δεν θα συζητηθεί λόγω απουσίας του κ. Αποστόλου εκτός Αθηνών. Η δέκατη με αριθμό 348/16-1-2017 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Αγροτικής Ανάπτυξης και Τροφίμων, σχετικά με την επανάληψη της παράτασης του σχεδίου διαχείρισης για τη βιντζότρατα που θέτει άμεσο κίνδυνο τη βιωσιμότητα των ελληνικών θαλασσών, δεν θα συζητηθεί λόγω απουσίας του κ. Αποστόλου εκτός Αθηνών. Η τέταρτη με αριθμό 427/31-1-2017 επίκαιρη ερώτηση δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, σχετικά με την ένταξη της Ογκολογικής - Αιματολογικής Μονάδας Ημερήσιας Νοσηλείας στον Οργανισμό του Νοσοκομείου Μυτιλήνης, δεν θα συζητηθεί λόγω φόρτου εργασίας του Αναπληρωτή Υπουργού Υγείας κ. Πολάκη. Η έκτη με αριθμό 390/24-1-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Υγείας, σχετικά με τη μείωση δαπανών στην ειδική αγωγή για την εξειδικευμένη εκπαίδευση - «θεραπεία», δεν θα συζητηθεί λόγω φόρτου εργασίας του Αναπληρωτή Υπουργού Υγείας κ. Πολάκη. Η έβδομη με αριθμό 344/16-1-2017 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Υγείας, σχετικά με τη δυσαρέσκεια των πολιτών με τον ΕΟΠΥΥ και τη Δημόσια Φροντίδα Υγείας, δεν θα συζητηθεί λόγω φόρτου εργασίας του Αναπληρωτή Υπουργού Υγείας κ. Πολάκη. Επίσης, η εντέκατη με αριθμό 328/10-1-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας Έρευνας και Θρησκευμάτων, σχετικά με την εκπαίδευση των προσφυγόπουλων, δεν θα συζητηθεί λόγω φόρτου εργασίας του Υπουργού κ. Γαβρόγλου. Η πέμπτη με αριθμό 416/31-1-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την υπόθεση μπίρας και αν υπάρχουν επίορκοι στην Επιτροπή Ανταγωνισμού, δεν θα συζητηθεί λόγω φόρτου εργασίας του Υπουργού κ. Παπαγγελόπουλου. Θα συζητηθούν, επομένως, τέσσερις ερωτήσεις με τη σειρά που είναι γραμμένες. Δώδεκα ερωτήσεις δεν θα γίνουν, για τους λόγους που ακούσατε. Υπάρχει και η έγγραφη επιβεβαίωση ως προς τις αιτίες απουσίας των Υπουργών από τον Γραμματέα της Κυβέρνησης.
Κύριε Πρόεδρε, θα ήθελα τον λόγο για ένα λεπτό.
Ορίστε, κύριε Κωνσταντινόπουλε, έχετε τον λόγο για ένα λεπτό.
Κύριε Πρόεδρε, ο Υπουργός κ. Τσακαλώτος συνηθίζει να έρχεται μετά από δύο, τρεις μήνες για κάθε ερώτηση που αφορά τη μεγάλη επένδυση του Ελληνικού. Νομίζω ότι κι εσείς έχετε κάνει μια ανάλογη ερώτηση. Υπάρχει, όμως, παράλληλα ένα κείμενο με υπογραφές, κατόπιν πρωτοβουλίας της Δημοκρατικής Συμπαράταξης, από τη Νέα Δημοκρατία, την Ένωση Κεντρώων και το Ποτάμι για να συγκληθούν οι αρμόδιες επιτροπές πάλι για το θέμα του Ελληνικού. Δυστυχώς ούτε αυτό έχει συμβεί εδώ και δυόμισι μήνες. Δεν γίνεται ο Υπουργός να μας λέει ότι οι συναρμόδιοι Υπουργοί εργάζονται για το μεγάλο έργο της επένδυσης του Ελληνικού και ο κ. Σταθάκης να δηλώνει στη Βουλή ότι είναι αναρμόδιος για τη μελέτη περιβαλλοντικών επιπτώσεων. Δεν μπορεί, κύριε Πρόεδρε, ένας υπάλληλος - κάτι το οποίο συζητάει πια η Κυβέρνηση και γράφεται παντού - του Δασαρχείου να σταματάει, πιθανότατα με τη βοήθεια και την ανοχή της Κυβέρνησης, μια επένδυση 8 δισεκατομμυρίων ευρώ. Σας παρακαλώ, πρώτον, να μεταφέρετε στον κ. Βούτση πρώτα απ' όλα να σεβαστεί τις υπογραφές των Βουλευτών των τριών επιτροπών, ώστε να συγκληθούν άμεσα. Δεύτερον, κάποια στιγμή πρέπει να μας πει ο κ. Τσακαλώτος και να ξέρουμε ότι θα κάνουμε μια ερώτηση και θα έρθει μετά από τρεις μήνες να την απαντήσει. Πρέπει να γνωρίζουμε πότε θα έρχεται ο κ. Τσακαλώτος να απαντάει στη Βουλή. Ευχαριστώ πολύ.
Κύριε Πρόεδρε, θα ήθελα κι εγώ τον λόγο.
Κύριε Κεγκέρογλου, για εσάς ανέφερα ότι ο κ. Αποστόλου βρίσκεται εκτός Αθηνών. Βρίσκεται στη Θεσσαλονίκη. Αυτό είναι επιβεβαιωμένο. Το είδαμε όλοι και στην τηλεόραση. Μην κάνουμε τώρα συζήτηση για κάτι που είναι αποδεδειγμένο. Ο κ. Κωνσταντινόπουλος είπε άλλο πράγμα, που μάλλον το προσυπογράφω.
Δεν είναι μόνο ο κ. Αποστόλου, είναι και άλλοι Υπουργοί που δεν σέβονται τον κοινοβουλευτικό έλεγχο.
Μιλάω για την ερώτηση που είχατε εσείς σήμερα.
Χθες είχα ερώτηση προς τον κ. Σπίρτζη και ήταν πάλι στη Θεσσαλονίκη. Σήμερα είναι ο κ. Αποστόλου. Κάθε μέρα μπορεί να υπάρχουν απασχολήσεις, το αναγνωρίζω, αλλά δεν υπάρχει μονοπρόσωπη πολιτική εκπροσώπηση σε κάθε Υπουργείο. Υπάρχει Υπουργός, Αναπληρωτής Υπουργός και Υφυπουργός. Βλέπουμε όμως ότι δεν σέβονται τον κοινοβουλευτικό έλεγχο.
Βεβαίως, έχετε δίκιο. Μετέχετε στη Διάσκεψη των Προέδρων και μπορείτε να το θέσετε θέμα. Δεν ξέρω αν μετέχετε και στην Επιτροπή Κανονισμού της Βουλής, το πρώτο τμήμα, που αναθεωρείται τώρα. Πρέπει να τεθεί και εκεί για να δούμε τι θα γίνει με αυτή την ιστορία, διότι πράγματι υπάρχει θέμα. Ενημερώνομαι τώρα από τις Υπηρεσίες ότι ο κ. Αποστόλου έχει ενημερώσει και ζητάει συγγνώμη. Τη Δευτέρα θα είναι εδώ και μεταξύ των άλλων ερωτήσεων που θα απαντήσει, θα είναι και η δική σας. Προχωρούμε με την πρώτη με αριθμό 419/31-1-2017 επίκαιρη ερώτηση πρώτου κύκλου του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τη δράση της οργάνωσης «Ελλήνων Συνέλευσις» και τον ιδρυτή της Αρτέμη Σώρρα. Κύριε Καραγιαννίδη, έχετε τον λόγο.
Ευχαριστώ, κύριε Πρόεδρε. Από την Αθανασία του Αιγάλεω, το νερό του Καματερού, μέχρι τον Αρτέμη Σώρρα είναι βεβαιωμένο και διαπιστωμένο ότι πάντα θα υπάρχουν ευκολόπιστοι άνθρωποι. Η τελευταία, όμως, περίπτωση έχει μια ποιοτική διαφορά. Ο συγκεκριμένος κύριος, ο συγκεκριμένος απατεώνας καλύτερα, έχει φτιάξει και πολιτική κίνηση. Αυτό θα είχε, ακόμα και με όρους πολιτικής, ένα ενδιαφέρον, αν δεν ήταν ακραία ρατσιστής, χυδαία φασίστας και δεν εκμεταλλευόταν και οικονομικά ανθρώπους τους οποίους πείθει να μην πληρώνουν την εφορία, τις τράπεζες ή τα ασφαλιστικά ταμεία, βάζοντάς τους να υπογράψουν ένα κείμενο δώδεκα σελίδων και παίρνοντάς τους 33 ευρώ για την κάθε περίπτωση, δηλαδή 100 ευρώ στο σύνολο, αν έχεις τρεις οφειλές και αν δεν έφτιαχνε με αυτή τη λογική μια βιομηχανία εξαπάτησης του κόσμου. Νομίζω ότι η πολιτεία - όχι η Κυβέρνηση - ως θεσμός ίσως να έχει καθυστερήσει όλα αυτά τα χρόνια, βλέποντας αυτό το φαινόμενο να γιγαντώνεται, βλέποντας μέσα από το διαδίκτυο δηλώσεις αυτού του ανθρώπου που δεν αγγίζουν καν την ανοησία, την ξεπερνούν κατά πολύ και παρ' όλα αυτά να υπάρχει κόσμος πρόθυμος να τον ακολουθήσει. Θα έπρεπε να κινηθούν οι διαδικασίες ελέγχου τουλάχιστον και της οργάνωσης που έχει φτιάξει και των οικονομικών αυτής της οργάνωσης, αλλά και του ιδίου. Γιατί άνθρωπος που δηλώνει ότι έχει δύο τρισεκατομμύρια δολάρια και την ίδια στιγμή κάνει φορολογική δήλωση της τάξης των 20.000 ευρώ, κάτι στραβό έχει. Μάλιστα, όταν του τίθεται το ερώτημα από δημοσιογράφο, τον κ. Σρόιτερ - στη συνέντευξη που είδαμε την προηγούμενη εβδομάδα - η απάντησή του είναι ότι θα τον χορτάσει σφαλιάρες και κλωτσιές. Δηλαδή, στη συνέντευξη που μπαίνει σε δύσκολη θέση ο απατεώνας Αρτέμης Σώρρας, η απάντησή του είναι η βία και δυστυχώς το ζήσαμε πριν από λίγο καιρό, όταν πρωτοπαλίκαρό του δολοφόνησε μια γυναίκα μέλος αυτής της πολιτικής κίνησης. Επειδή, λοιπόν, έχει ξεφύγει κατά πολύ αυτή η ιστορία και πέρασε από τη γραφικότητα στην επικινδυνότητα, πρέπει να έχουμε μια συγκροτημένη και συντονισμένη απάντηση σε αυτό το φαινόμενο του απατεώνα Αρτέμη Σώρρα.
Πριν δώσω τον λόγο στον κύριο Υπουργό, για λόγους κοινοβουλευτικής τάξης και ανεξάρτητα ποια είναι η άποψη του καθενός μας, οι συνάδελφοι που κάνουν χαρακτηρισμούς αναλαμβάνουν την ευθύνη όσων λένε. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Θέλω να τονίσω ότι συμφωνώ απολύτως με το περιεχόμενο της ερώτησης και με όσα είπε ο συνάδελφος κ. Καραγιαννίδης προηγουμένως. Πρώτα και κύρια, μου κάνει και εμένα εντύπωση ο ακραίος ρατσιστικός λόγος αυτής της οργάνωσης και αυτού του κυρίου. Είναι ένας ακραίος ρατσιστικός λόγος, ο οποίος προσφάτως είδαμε να απευθύνεται εναντίον συνανθρώπων μας, ατόμων με ειδικές ανάγκες και ιδίως εναντίων των Παραολυμπιονικών μας, με χαρακτηρισμούς τους οποίους δεν θέλω να επαναφέρω στην Αίθουσα του Κοινοβουλίου, που εκφεύγουν όχι από τα όρια της ευπρέπειας - αυτό μάλλον είναι πολυτέλεια για τον συγκεκριμένο κύριο - αλλά από οποιοδήποτε όριο μιας ανθρώπινης συμπεριφοράς εις βάρος των Παραολυμπιονικών, δηλαδή συνανθρώπων μας που δίνουν ένα παράδειγμα αγωνιστικότητας και ήθους στην ελληνική κοινωνία. Αυτό πρέπει να προβληματίσει το σύνολο της ελληνικής κοινωνίας και ιδίως όσους τον ακολουθούν αυτή τη στιγμή. Διότι δεν μπορώ να πιστέψω πως από το σύνολο των ανθρώπων που τον ακολουθούν, οι περισσότεροι, για να μην πω σχεδόν όλοι, δεν είναι μέλη αυτής της κοινωνίας που πανηγύρισαν με τις επιτυχίες των Παραολυμπιονικών μας στην τελευταία Παραολυμπιάδα. Θέλω να πω, λοιπόν, για να σας ενημερώσω, κύριε συνάδελφε, ότι αυτή την ώρα έχουν σχηματιστεί τέσσερις ποινικές δικογραφίες, οι οποίες εξετάζονται αυτοπροσώπως από τον αρμόδιο εισαγγελέα πλημμελειοδικών που τις έχει χρεωθεί. Βρίσκονται στο στάδιο της προκαταρτικής εξέτασης. Επίσης, έχει ασκηθεί αναίρεση από την εισαγγελέα του Αρείου Πάγου κατά μίας απόφασης του 8ου Πλημμελειοδικείου Αθηνών, στην οποία διαλαμβάνονταν παρεμπίπτουσες κρίσεις ότι έχει αποδειχθεί - αυτό έλεγε η απόφαση - πως πράγματι ο κύριος αυτός έχει στην κατοχή του ένα πληρεξούσιο και ότι διαχειρίζεται ένα fund 600 εκατομμυρίων δολαρίων. Οι παρεμπίπτουσες κρίσεις αυτές είναι δικαστικής απόφασης, την οποία δικαστική απόφαση ανέμιζε αυτός ο κύριος λέγοντας ότι η ελληνική δικαιοσύνη αναγνωρίζει πως είναι διαχειριστής αυτού του χρηματικού ποσού. Εδώ λοιπόν, θέλω να πω το εξής: Αμέσως μόλις πληροφορήθηκα την ύπαρξη αυτής της απόφασης, ζήτησα να μου κοινοποιηθεί η απόφαση στο γραφείο μου και την επομένη τη διαβίβασα στην εισαγγελέα του Αρείου Πάγου για να γίνουν όσα έγιναν. Πρωτοβουλία της Κυβέρνησης ήταν η διαβίβαση της απόφασης αυτής στην Εισαγγελία του Αρείου Πάγου και εξαιτίας αυτής της κοινοποίησης και της ενέργειας στην οποία προέβην στις 5 Ιανουαρίου, αν θυμάμαι καλά, έχει ασκηθεί πλέον η αναίρεση και ευελπιστώ ότι αυτή η απόφαση θα ακυρωθεί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Βλέπω ότι έχω περάσει, κύριε Πρόεδρε, τον χρόνο, απλώς να ολοκληρώσω όσον αφορά τα ποινικά και όλον αυτόν τον θόρυβο που είχε γίνει. Θέλω λοιπόν, κύριε Πρόεδρε και κύριοι συνάδελφοι, να αναφέρω ότι η Κυβέρνηση, αμέσως μόλις έλαβε γνώση αυτής της απόφασης, ενήργησε και ήδη υπάρχουν αποτελέσματα. Εντύπωση, όμως, μου προκαλεί το γεγονός ότι αυτή η απόφαση, η οποία αφορούσε και σημαίνον στέλεχος της Νέας Δημοκρατίας και της σημερινής Αξιωματικής Αντιπολίτευσης, η οποία εκδόθηκε το 2013, δεν απασχόλησε ούτε το τότε κυβερνητικό κόμμα, τη Νέα Δημοκρατία, ούτε τον Υπουργό Δικαιοσύνης, ο οποίος είχε υποχρέωση να κάνει αυτά που έκανα εγώ μέσα σε δώδεκα ώρες. Επί δύο χρόνια υπήρχε αυτή η απόφαση και κανένα κυβερνητικό στέλεχος δεν είχε πάρει την πρωτοβουλία να κάνει το αυτονόητο, να την κοινοποιήσει, όπως έκανα εγώ, στην εισαγγελέα του Αρείου Πάγου για να γίνουν τα νόμιμα. Το λέω αυτό, κύριε Πρόεδρε, διότι, αφού έγιναν όσα έπρεπε να γίνουν από την Κυβέρνηση, η Νέα Δημοκρατία εξέδωσε μια ανακοίνωση, στην οποία εγκαλούσε την Κυβέρνηση για καθυστερήσεις. Εμείς ό,τι ήταν να κάνουμε το κάναμε σε δώδεκα ώρες. Δύο χρόνια κυβέρνηση η Νέα Δημοκρατία και τρία συνολικά δεν είχε καταλάβει τι συνέβαινε και δεν είχε καταλάβει τι συνέπειες είχε για την ελληνική κοινωνία αυτή η απαράδεκτη δικαστική απόφαση.
Τον λόγο έχει ο συνάδελφος κ. Καραγιαννίδης.
Πέραν των πράξεων που αναλυτικά μας ανέφερε ο κύριος Υπουργός από πλευράς Υπουργείου Δικαιοσύνης, πρέπει να δούμε και κάποια άλλα ζητήματα και οικονομικού, αλλά κυρίως κοινωνικού χαρακτήρα. Κάποια στιγμή και η κοινωνία δεν μπορεί να συνεχίζει να είναι θύμα και πρέπει να αντιμετωπίζει τέτοια φαινόμενα με πολιτικούς αλλά και ορθολογικούς όρους. Όταν, λοιπόν, το Υπουργείο Οικονομικών της Αμερικής στέλνει επίσημο έγγραφο, που λέει ότι τα χρεόγραφα αυτά είναι πλαστά, όταν η Τράπεζα της Ελλάδος ενημερώνει ότι αυτά τα χρεόγραφα είναι πλαστά, όταν κανένας δεν μπορεί να αιτιολογήσει ένα τέτοιο χρηματικό μέγεθος και παρ' όλα αυτά βρίσκονται κάποιες χιλιάδες συμπολίτες μας που πιστεύουν αυτά τα παραμύθια, τότε έχουμε πρόβλημα. Μάλιστα, να πω και το άλλο. Όταν καλλιεργείται από πολλά έτη στην τρισχιλιετή μας ιστορία ότι είμαστε έθνος ανάδελφο, ότι ως γενιά, ως εθνότητα, ως εθνική ομάδα είμαστε μοναδικοί στον κόσμο, τότε δίνουμε πρόσφορο έδαφος σε ανθρώπους σαν τον Σώρρα να λένε σε βίντεο, και να το παρακολουθεί ο κόσμος από κάτω χωρίς να του κάνει ούτε μια ερώτηση, ότι ο Μέγας Αλέξανδρος καμπυλώνει τον χρόνο και μπορεί να κερδίζει έντεκα μάχες ταυτόχρονα. Αυτό έχει να κάνει με μια μεγάλη ιστορία που αφορά την παιδεία μας τα τελευταία εκατό χρόνια και το ανέβασμα της ελληνικής ταυτότητας σε ύψη δυσθεώρητα, ώστε ο κάθε απατεώνας αλμπάνης να εμφανίζεται και να λέει το παραμύθι του. Πρέπει, λοιπόν, να αντιμετωπίσουμε και τους μύθους, αλλά και αυτούς που εκτρέφουν τους μύθους. Και πρέπει και η δικαιοσύνη και η κοινωνία και οι πολιτικές δυνάμεις σε τέτοια φαινόμενα να είναι συντονισμένοι και να τα αντιμετωπίζουν συντονισμένα. Δεν μπορούμε, λοιπόν, να αναλύουμε τι είναι ο Σώρρας και ποιος τον υποθάλπει - αν υπάρχει τέτοιο πράγμα - αλλά πώς θα αντιμετωπίσουμε τα δικά του ψέματα, τις δικές του απατεωνιές και πώς γρήγορα θα τελειώνουμε με τέτοιες ιστορίες. Για να κλείνω, υπάρχει πολύ εύφορο έδαφος στο να πειστούμε για το οτιδήποτε. Αν δεν κυριαρχεί ο ορθός λόγος - αυτό το κάνει κυρίως η δικαιοσύνη μέχρι τώρα και θα έπρεπε να το κάνει και στο παρελθόν - θα φτάνουμε σε τέτοια αποτελέσματα. Και αυτά τα αποτελέσματα - λέω ξανά - τα είδαμε και στο παρελθόν. Τα είδαμε, όμως, στο παρελθόν σ' ένα βαθμό εξαπάτησης απλών ανθρώπων για να τους πάρουν τα χρήματα. Εδώ ο Αρτέμης Σώρρας έχει αποκτήσει πολιτικό υπόβαθρο και είναι πολλοί επικίνδυνοι άνθρωποι σαν τον Αρτέμη Σώρρα. Με λυπεί και μένα, όταν βλέπω ότι εκφράζει τέτοιες ρατσιστικές απόψεις για τα άτομα με αναπηρία, να μη σηκώνεται όλη η κοινωνία να τον πάρει με τις πέτρες. Δεν μπορεί ν' ακούγονται αυτές οι εκφράσεις στον αέρα, ότι αυτά τα άτομα δεν είναι ανθρώπινες υπάρξεις, ότι δυσφημίζουν τους Ολυμπιακούς Αγώνες και δεν θα έπρεπε καν να ζουν. Σ' αυτήν, λοιπόν, την προσβολή η απάντηση δεν μπορεί να είναι μόνο δικαστική. Πρέπει να είναι και κοινωνική. Πρέπει να είναι κοινωνική και συντονισμένη, για να εξαλειφθεί μια και έξω αυτή η ιστορία. Ευχαριστώ.
Θέλετε να συμπληρώσετε κάτι, κύριε Υπουργέ;
Ναι, θέλω να συμπληρώσω, κύριε Πρόεδρε.
Ορίστε, έχετε τον λόγο.
Ευχαριστώ. Ο κύριος συνάδελφος στη δευτερολογία του έθεσε δύο ζητήματα: την αντίδραση της κοινωνίας και την αντίδραση της δικαιοσύνης. Είχα σκοπό να αναφερθώ και στα δύο. Θέλω, λοιπόν, όσον αφορά το πρώτο, να εκθέσω έναν προβληματισμό και αυτός ο προβληματισμός θέλω να ακουστεί από αυτούς οι οποίοι ακολουθούν τον Αρτέμη Σώρρα σήμερα. Αυτός ο άνθρωπος, κύριοι συνάδελφοι, προβάλλει έναν ισχυρισμό, ο οποίος ξεπερνά τα όρια της τερατολογίας. Ποιος είναι αυτός; Ότι διαχειρίζεται 600 δισεκατομμύρια δολάρια, με τα οποία θα πληρώσει το δημόσιο και ιδιωτικό χρέος των Ελλήνων. Πείτε μου ποιος λογικός άνθρωπος - και πιστεύω ότι όλοι είναι λογικοί άνθρωποι σ' αυτόν τον κόσμο, δηλαδή διαθέτουν ένα ποσοστό λογικής που τους επιτρέπει να αντιληφθούν ότι αυτό από μόνο του είναι απάτη - πιστεύει ότι αυτός έχει 600 δισεκατομμύρια δολάρια και θα πληρώσει το δημόσιο και ιδιωτικό χρέος. Και γιατί δεν το κάνει, αφού τα έχει και παριστάνει τον σωτήρα του έθνους; Εκείνο, όμως, που πρέπει περισσότερο να προβληματίσει είναι το εξής: Αφού έχει αυτά τα 600 δισεκατομμύρια δολάρια, γιατί βάζει αυτούς τους δυστυχείς ανθρώπους και πληρώνουν συνδρομές; Δηλαδή, δεν τον ρώτησε κανένας απ' αυτούς που τους ζητάνε να δίνουν 30, 100, 200 ευρώ «Εσύ έχεις 600 δισεκατομμύρια δολάρια, τα 100 ευρώ τα δικά μου ζητάς για συνδρομή εγγραφής στο κόμμα ή για να κοινοποιήσουμε ένα εξώδικο στην εφορία;». Αυτά τα πράγματα δεν τα προβάλλει κάποιος άνθρωπος; Πώς είναι δυνατόν να τον ακολουθούν αυτόν τον τύπο - διότι δεν μπορώ να τον χαρακτηρίσω διαφορετικά - όταν υπάρχουν αυτά τα ερωτηματικά; Όμως, θέσατε και το θέμα της δικαιοσύνης. Θεωρώ ότι η δικαιοσύνη έχει κάνει αυτά που έπρεπε να κάνει. Ως αρμόδιος Υπουργός, θέλω να σας πω ότι η δικαιοσύνη πρέπει να κινείται πολύ πιο γρήγορα απ' ό,τι κινήθηκε στην περίπτωση αυτή και να γίνεται η ασπίδα της κοινωνίας. Η δικαιοσύνη δεν πρέπει να περιμένει μηνυτήριες αναφορές για να κινηθεί, όταν μπροστά στα μάτια μας, στις εφημερίδες, στις τηλεοράσεις, βγαίνει αυτός ο κύριος και ισχυρίζεται όσα ισχυρίζεται. Καθήκον των αρμόδιων εισαγγελέων είναι αυτεπαγγέλτως να επέμβουν, την ίδια στιγμή να σταματήσουν αυτό το φαινόμενο και να στηλιτεύσουν αυτές τις συμπεριφορές. Θέλω, λοιπόν, να σας πω, κυρίες και κύριοι συνάδελφοι - και κλείνω μ' αυτό - ότι η δικαιοσύνη επιτελεί το έργο της. Όμως, η δικαιοσύνη θα πρέπει σε παρόμοιες περιπτώσεις οι οποίες έχουν ένα ευρύτερο κοινωνικό ενδιαφέρον, να προστατεύει τους πολίτες και να μην αντιμετωπίζονται αυτές με έναν γραφειοκρατικό τρόπο, δηλαδή, ότι θα εξεταστούν όταν έρθει μηνυτήρια αναφορά, στη σειρά της, κ.λπ., αλλά κατά προτεραιότητα και αμέσως. Προς αυτήν την κατεύθυνση νομίζουμε ότι έχουν γίνει βήματα και θα γίνουν ακόμα σοβαρότερα. Θέλω να τονίσω ότι η άμεση ανταπόκριση της εισαγγελέως του Αρείου Πάγου στη διαβίβαση της απόφασης εκ μέρους μου και στην άμεση άσκηση αναιρέσεως για όσα διαλαμβάνονται στην απόφαση του 8ου Πλημμελειοδικείου Ζακύνθου, που σας ανέφερα, είναι κάτι το οποίο εμάς μας ικανοποιεί. Επίσης, μας ικανοποιούν άμεσες κινήσεις της Εισαγγελίας του Αρείου Πάγου και της Εισαγγελίας Διαφθοράς για την υπόθεση «NOVARTIS» που είναι σε εξέλιξη. Αυτό το αναφέρω παρεμπιπτόντως στη σημερινή ερώτηση του κ. Καραγιαννίδη προς ενημέρωση και της Εθνικής Αντιπροσωπείας. Ευχαριστώ, κύριε Πρόεδρε.
Ευχαριστούμε. Κυρίες και κύριοι συνάδελφοι, σας ανακοινώνω ότι οι Υπουργοί Περιβάλλοντος και Ενέργειας, Οικονομίας και Ανάπτυξης, Εξωτερικών, Οικονομικών, Αγροτικής Ανάπτυξης και Τροφίμων, Δικαιοσύνης, Διαφάνειας και Ανθρωπίνων Δικαιωμάτων και ο Αναπληρωτής Υπουργός Περιβάλλοντος και Ενέργειας κατέθεσαν χθες, 2-2-2017, σχέδιο νόμου: «Κύρωση της Συμφωνίας μεταξύ Ελληνικής Δημοκρατίας, Δημοκρατίας της Αλβανίας, της πρώην Γιουγκοσλαβικής Δημοκρατίας της Μακεδονίας και της Ευρωπαϊκής Επιτροπής για την Προστασία και Αειφόρο Ανάπτυξη της Περιοχής του Πάρκου Πρεσπών». Παραπέμπεται στην αρμόδια επιτροπή. Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών, όπως ισχύει στις 2-3-2017, πρώτον, ποινική δικογραφία που αφορά στους πρώην Υπουργούς Αγροτικής Ανάπτυξης και Τροφίμων, κ.κ. Κωνσταντίνο Σκανδαλίδη και Αθανάσιο Τσαυτάρη, δεύτερον, ποινική δικογραφία που αφορά στον Υπουργό Άμυνας κ. Παναγιώτη Καμμένο και, τρίτον, ποινική δικογραφία που αφορά στον Πρωθυπουργό και σε μέλη της Κυβερνήσεως, καθώς και σε πρώην Πρωθυπουργούς. Τέλος, η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εξωτερικών: «Τροποποίηση του Κώδικα του Οργανισμού του Υπουργείου Εξωτερικών και άλλες διατάξεις». Προχωρούμε στη δεύτερη με αριθμό 410/30-1-2017 επίκαιρη ερώτηση πρώτου κύκλου του Βουλευτή Νομού Αττικής της Νέας Δημοκρατίας κ. Γεωργίου Βλάχου προς τον Υπουργό Μεταναστευτικής Πολιτικής κ. Μουζάλα, ο οποίος και θα απαντήσει, σχετικά με τη χρηματοδότηση των δράσεων των ΜΚΟ, στη διαδικασία υποδοχής και περίθαλψης προσφύγων και υπηκόων τρίτων χωρών εισερχομένων στην Ελλάδα. Κύριε Βλάχο έχετε τον λόγο για να αναπτύξετε την επίκαιρη ερώτηση.
Ευχαριστώ, κύριε Πρόεδρε. Κύριε Υπουργέ, είναι γνωστά τα γεγονότα τα οποία έχουν λάβει χώρα το προηγούμενο διάστημα σε καταυλισμούς προσφύγων και τα οποία νομίζω ότι δεν περιποιούν τιμή σε μια πολιτισμένη χώρα, που δηλώνει μάλιστα αποφασισμένη να φιλοξενήσει πρόσφυγες και μετανάστες. Οι πρόσφατοι θάνατοι στα κέντρα φιλοξενίας, πέρα από θλίψη, προκαλούν και έντονο προβληματισμό, γιατί φαίνεται ότι τα ευρωπαϊκά κονδύλια πηγαίνουν κάπου αλλού και όχι στον σκοπό για τον οποίο διατίθενται, δηλαδή την αξιοπρεπή διαβίωση χιλιάδων προσφύγων και κυρίως των μικρών παιδιών που ήρθαν στη χώρα μας. Για τον λόγο αυτόν ζητώ, κύριε Υπουργέ, απαντήσεις σε θέματα τα οποία άπτονται τόσο της διαχείρισης των εθνικών όσο και των ευρωπαϊκών πόρων. Προϋπόθεση της αποτελεσματικότητας αυτών των πόρων είναι η έντιμη διαχείριση, στο πλαίσιο του σεβασμού του δημοσίου χρήματος, καθώς και η σωστή ιεράρχηση των στόχων μέσα από ένα ολοκληρωμένο σχέδιο αντιμετώπισης του προσφυγικού ζητήματος. Άλλωστε για το ίδιο ζήτημα είναι πρόσφατες οι αναφορές τόσο της αρμόδιας ευρωπαϊκής επιτροπής όσο και άλλων οργανισμών, οι οποίοι στηλιτεύουν καθημερινά τον τρόπο διαχείρισης των κονδυλίων, αφήνοντας σαφείς υπόνοιες για έλλειψη διαφάνειας. Σε όλα τα παραπάνω έρχονται να προστεθούν τα δημοσιεύματα τα οποία κάνουν λόγο για εμπλοκή διάφορων μη κυβερνητικών οργανώσεων, που συνοδεύονται από πρακτικές εκτός νομιμότητας, αλλά και την Κυβέρνηση να έχει προχωρήσει σε χιλιάδες προσλήψεις σε εικονικές θέσεις στα hot spots, γεγονός μάλιστα το οποίο παραδέχτηκαν και κυβερνητικά στελέχη. Συνοψίζοντας, κύριε Υπουργέ, σας ερωτώ: Υπάρχει μέχρι σήμερα πλήρης καταγραφή των μη κυβερνητικών οργανώσεων που δραστηριοποιούνται στο προσφυγικό; Πόσες από αυτές τελικά έχουν εγγραφεί στο Εθνικό Μητρώο ελληνικών και ξένων μη κυβερνητικών οργανώσεων; Πόσο έχει προχωρήσει η συγκεκριμένη διαδικασία; Όσες δεν έχουν εγγραφεί χρηματοδοτούνται από ποιον και με τι ποσά; Σε τι ύψος ανέρχονται οι πόροι και από ποιες πηγές, δηλαδή ευρωπαϊκά χρήματα και ελληνικό προϋπολογισμό;. Ποιοι φορείς τα διαχειρίζονται; Σε ποιον και πότε λογοδοτούν; Αληθεύουν τα δημοσιεύματα για διασπάθιση δημοσίου χρήματος μέσω μη κυβερνητικών οργανώσεων, καθώς στελέχη, τα οποία προσελήφθησαν, αποδείχτηκε ότι ουσιαστικά δεν εργάζονται; Ποιος καθορίζει τις αμοιβές τους, κύριε Υπουργέ; Είναι πράγματι υπέρογκες, σύμφωνα με τα στοιχεία που έχουν δει το φως της δημοσιότητας; Αυτά ως πρωτολογία. Σας ευχαριστώ.
Κύριε Υπουργέ, έχετε τον λόγο.
Κύριε Πρόεδρε, κυρίες και κύριοι Βουλευτές, επανέρχομαι - και αυτό είναι χρήσιμο, γιατί κάποτε θα το μάθουμε - και θα πω πράγματα τα οποία έχω πει επανειλημμένως στη Βουλή. Ακούστε με, κατ' αρχάς, τα γνωστά περιστατικά που προκαλούν θλίψη για την κατάσταση μέσα στα camps, στα hot spots και στα κέντρα φιλοξενίας είναι τα τρία περιστατικά στη Μόρια. Και εγώ και ο Πρόεδρος είμαστε γιατροί και ξέρουμε ακριβώς ότι η θλίψη με την οποία αντιμετωπίζουμε τους θανάτους είναι λίγο πιο βαθιά από τη θλίψη των υπόλοιπων ανθρώπων, γιατί όλη του τη ζωή ένας γιατρός παλεύει με αυτό το πράγμα. Ωστόσο, επιτρέψτε μου να σας πω ότι αυτά τα τρία περιστατικά οφείλονται σε κακές συνθήκες, τις οποίες από τον Σεπτέμβριο προσπαθούσαμε να φτιάξουμε στη Μόρια, τη Σάμο, και τη Χίο. Αυτοί οι οποίοι δεν επέτρεψαν να φτιαχτούν καλύτερες συνθήκες ήταν κάποιοι παράγοντες πολύ σημαντικοί, όπως δήμαρχοι της τοπικής αυτοδιοίκησης, πάρα πολλά μέλη από τις οργανώσεις σας, της Νέας Δημοκρατίας και τις οργανώσεις της Αντιπολίτευσης. Ήρθα εχθές από τη Μόρια. Επεβλήθη μια λύση. Λύγισαν κάτω από αυτή τη θλίψη ξενοδόχοι. Πήραμε δωμάτια. Ξεκίνησαν τα έργα. Σήμερα ο κ. Μητσοτάκης είναι εκεί πέρα και θα είναι μάρτυρας και των κακών και των καλών που γίνονται. Είμαστε περήφανοι για το ότι το ένα εκατομμύριο εξήντα πέντε χιλιάδες ανθρώπους που αντιμετωπίσαμε μέσα στους τελευταίους δεκαέξι μήνες που εγώ είμαι Υπουργός, τους αντιμετωπίσαμε με αξιοπρέπεια, τους αντιμετωπίσαμε με ανθρωπιά, μέσα στο πλαίσιο της πραγματικότητας του μεταναστευτικού κινήματος και της οικονομικής κρίσης της χώρας μας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Τα μικρά παιδιά για τα οποία λυπάστε πάνε σχολείο. Τα μικρά πάνε σχολείο με τις τσαντούλες τους, με τους καθηγητές τους. Έχουμε αντιδράσεις μικρές, στις οποίες η επίσημη θέση της Νέας Δημοκρατίας είναι σαφές ότι αντιτίθεται. Όμως, θα έπρεπε ίσως να το ψάξει κάποιος λίγο καλύτερα και στη βάση. Υπάρχουν κάποιοι άνθρωποι - δεν λέω ότι αυτό είναι γραμμή της Νέας Δημοκρατίας, για το όνομα του Θεού, το αντίθετο - οι οποίοι πιο πολύ ανήκουν σε αυτόν τον χώρο, παρά σε άλλους χώρους. Επομένως, είμαστε περήφανοι και για τα μικρά παιδιά που πάνε σχολείο. Σε καμμία χώρα του κόσμου δεν έχει συμβεί, πριν καν τακτοποιηθεί η εγκατάστασή τους, τα παιδιά να πηγαίνουν σχολείο. Η Ειδομένη άδειασε πριν από έξι μήνες. Μέσα σε έξι μήνες εγκαταστάθηκαν. Για τα νησιά έχετε ευθύνη, κύριοι της Νέας Δημοκρατίας, πιθανώς όχι σε ένα επίπεδο υψηλής ηγεσίας. Έχετε, όμως, ευθύνη. Δεν βοηθήσατε ώστε να δοθούν οι χώροι. Ελπίζω ότι θα αλλάξει. Να έρθω τώρα στα οικονομικά. Αυτό είναι κάτι το οποίο έρχεται και επανέρχεται. Τα έχουμε πει, τα έχουμε ξαναπεί. Υπάρχει ένα δισεκατομμύριο ευρώ. Λένε: «Ο Αβραμόπουλος λέει αυτό, εσύ γιατί λες άλλο;». Τα ίδια λέει και ο Αβραμόπουλος τα ίδια λέει και η Κυβέρνηση. Η Ευρωπαϊκή Ένωση έχει εγγυηθεί - δεν έχει δώσει - συνολικά περίπου ένα δισεκατομμύριο ευρώ στην Ελλάδα. Αυτή είναι η δήλωση της Εκπροσώπου της Ευρωπαϊκής Ένωσης. Σας έχουμε πει επανειλημμένα πώς αυτά τα λεφτά έχουν διατεθεί. Θα πάρει πολύ χρόνο. Έχουμε τη «DG HOME», 350 εκατομμύρια ευρώ. Τα 175 εκατομμύρια ευρώ δοθήκαν στις ελληνικές αρχές. Έχουν διατεθεί με πλήρη διαφάνεια. Μπορεί να συμφωνείτε ή να μην συμφωνείτε με τον τρόπο διάθεσης. Η διαφάνεια στα χρήματα που διαχειρίζεται η ελληνική Κυβέρνηση είναι πλήρης. Κάθε διαφωνία για τον τρόπο χρήσης τους είναι θεμιτή. Όμως, η διαφάνεια είναι πλήρης. Τα άλλα δόθηκαν στην Ύπατη Αρμοστεία, σε οργανώσεις. Δεν έχουμε καμμία δυνατότητα παρέμβασης. Όποια και να ήταν η Κυβέρνηση, δεν θα είχε καμμία δυνατότητα παρέμβασης. Τα βάζετε στον ίδιον κουμπαρά και κατηγορείτε την Κυβέρνηση. Δεν βοηθάει σε τίποτα αυτό το πράγμα. Είναι λάθος. Είναι λάθος στην αντιμετώπιση. Τα ποσοστά απορρόφησης των εκτάκτων κονδυλίων είναι 60% - που είναι τεράστιο ποσοστό, το μεγαλύτερο στην Ευρώπη - και 30% έχει ήδη συμβασιοποιηθεί, που σημαίνει ότι σε δύο ή τρεις μήνες θα έχει λείψει και αυτό, θα είμαστε στο 90%. Από τα εθνικά προγράμματα το ένα έχει προϋπολογισμό 294 εκατομμύρια ευρώ και έχει απορροφηθεί το 2%, επειδή οι δυνατότητες χρήσης τους καλύπτονταν από τα έκτακτα και προτιμήσαμε να απορροφήσουμε τα έκτακτα. Αυτήν τη στιγμή, τους επόμενους μήνες, κατατίθενται καινούργια προγράμματα. Το άλλο έχει προϋπολογισμό - μιλάμε πια για τακτικά κονδύλια -214 εκατομμύρια ευρώ και το 25% έχει απορροφηθεί ήδη. Είναι και αυτό το μεγαλύτερο ποσοστό στην Ευρώπη. Προτιμήσαμε να απορροφήσουμε τα έκτακτα. Απορροφούμε τώρα τα τακτικά. Το ξέρετε, γιατί έχετε κάνει κυβέρνηση, πόσο δύσκολο είναι. Είναι επιλέξιμα, είναι γραφειοκρατία. Πρέπει να το αλλάξεις και από σκύλους για τα ναρκωτικά να το κάνεις φαΐ και να συμφωνήσουν και οι δυο φορείς. Γίνεται μια καλή δουλειά, την κάνει ο κ. Χαρίτσης. Όπως ξέρετε, το Υπουργείο μου δεν έχει τη διαχείριση. Νομίζω ότι και ο ίδιος θα είναι διαθέσιμος να σας δώσει ό,τι παραπάνω εξηγήσεις θέλετε.
Τα υπόλοιπα στη δευτερολογία, κύριε Υπουργέ. Ορίστε, κύριε Βλάχο, έχετε τον λόγο.
Κύριε Υπουργέ, κατ' αρχάς, η ερώτηση την οποία κατέθεσα σήμερα επικεντρώνεται κυρίως στα οικονομικά στοιχεία. Βεβαίως, όταν συζητά κάποιος για μη κυβερνητικές οργανώσεις που εμπλέκονται στο προσφυγικό, αναμφίβολα θα έχουμε και προεκτάσεις και θα πάμε και σε άλλα θέματα. Μας είπατε ότι για μια ακόμη φορά θα πείτε ξανά τα στοιχεία. Δεν σας προβληματίζει πραγματικά, δεν περνάει από το μυαλό σας, όταν συνάδελφοι - και φαντάζομαι όλων των πτερύγων - έρχονται και επανέρχονται και σας ζητούν στοιχεία, ότι αυτά που δίνετε είναι ελλιπή, δεν είναι πλήρη, δεν μας καλύπτουν; Εγώ σας ζήτησα αν υπάρχει αρχείο με τις μη κυβερνητικές οργανώσεις. Ωραία. Δημοσιοποιούνται τα πάντα. Πόσα χρήματα παίρνουν και πώς επιλέγονται; Εγώ δεν σας είπα γι' αυτά τα χρήματα διακινούνται μέσω της Ύπατης Αρμοστείας. Εγώ είπα για αυτά που διακινούνται μέσω της ελληνικής Κυβέρνησης και του Υπουργείου σας. Αυτά θέλω να δώσετε στη δημοσιότητα, διότι η εικόνα που υπάρχει σε όλους μας - και το λέω με πολλή ευπρέπεια - είναι ότι κάτι δεν πάει καλά. Θα έχετε ακούσει, φαντάζομαι, καταγγελίες από φορείς που κινούνται στον κυβερνητικό χώρο. Θυμάστε, είναι για το πώς διαχειρίζονται τα χρήματα ή έχουν υπάρξει παραιτήσεις με καταγγελίες. Όταν, λοιπόν, είναι αυτό το κλίμα, εσείς δεν μπορεί να μου λέτε ότι τα έχουμε πει και τα έχουμε ξαναπεί, γιατί προφανώς δεν λέμε τίποτε και θα ξαναλέμε τα ίδια και τα ίδια μέχρι το δάχτυλο να φτάσει στην πληγή και να δούμε ποιοι παίρνουν τα χρήματα, για ποιον λόγο και τι έργο αποδίδουν. Θα μου επιτρέψετε να πω ότι έχουμε ιδιαίτερα προβλήματα, βεβαίως, γενικότερα με τις μη κυβερνητικές οργανώσεις. Έχω κακή εμπειρία από όλα όσα έχουν δει το φως τα προηγούμενα χρόνια και τη δράση τους, αλλά ιδιαίτερα τώρα, όταν εμπλέκονται στο προσφυγικό και στα μικρά παιδιά που μου είπατε ότι πηγαίνουν σχολείο - προφανώς, καλώς πηγαίνουν σχολείο - και το είπατε και έτσι και το είπατε και αλλιώς, ότι δεν είναι η επίσημη θέση της Νέας Δημοκρατίας. Κρατήστε, λοιπόν, την επίσημη θέση της Νέας Δημοκρατίας και όχι τις μεμονωμένες απόψεις, που στο τέλος - τέλος σήμερα είναι έτσι και αύριο πιθανόν και να αλλάξουν. Άρα, λοιπόν, δεν θα διαφωνήσουμε σε αυτό. Θα διαφωνήσουμε, όμως - και σήμερα ο Πρόεδρος της Νέας Δημοκρατίας γι' αυτό περιοδεύει εκεί, για να έχει μια σφαιρική εικόνα του προβλήματος - για τα χρήματα τα οποία δίνονται, πώς κατανέμονται, σε ποιους δίνονται και, τελικά, όχι μόνο ότι δίνονται, όπως μου λέτε, με διαφάνεια, αλλά τι έργο αποδίδουν αυτοί. Δίνουν σε κάποιον αναφορά; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θέλω να κλείσω, κύριε Πρόεδρε, με αυτό με το οποίο ξεκίνησε ο κύριος Υπουργός. Εγώ δεν ήθελα λίγο - πολύ να το θίξω, αλλά στάθηκα στον θάνατο των τριών προσφύγων έτσι πολύ απλά. Έχω μια δήλωσή σας εδώ που λέτε: «Αργήσαμε. Ελπίζω οι θάνατοι των μεταναστών να μας έκαναν σοφότερους.». Δεν νιώθετε ότι το τίμημα για αυτή τη σοφία είναι πολύ βαρύ, όταν μιλάμε για ανθρώπινες ζωές; Έχω ολόκληρη τη δήλωσή σας, που μου λέτε από τον Σεπτέμβριο «όλα πολύ καλά». Γιατί δεν έγιναν, κύριε Υπουργέ, από τον Σεπτέμβριο και, αφού είχατε χρήματα, πώς πείσατε τώρα τους ξενοδόχους; Διότι προφανώς είναι οικονομικό το ζήτημα. Αφού έχετε χρήματα, γιατί δεν το κάνατε νωρίτερα; Εγώ νιώθω πραγματικά, όταν τόσο απλά - δεν θέλω να το πω κυνικά, αν θέλετε - λέτε ότι γίνατε σοφότερος - γιατί δεν έγιναν οι άλλοι σοφότεροι, εσείς γίνατε που κυβερνάτε - επειδή χάθηκαν κάποιοι άνθρωποι, ότι αυτό είναι μια μεγάλη έκπληξη. Γίνεται κανείς σοφός, όταν χάνονται άνθρωποι; Δηλαδή, ξέρατε κάτι και δεν το κάνατε; Αυτό δεν νιώθετε ότι σας βαραίνει; Αυτό δεν νιώθετε ότι σας φορτώνει ευθύνες; Εγώ δεν θα μιλήσω για πολιτική ευθιξία. Εγώ θα μιλήσω καθαρά για πολιτική ευθύνη. Όταν λέτε «το ξέραμε», τι εννοείτε; Δεν είστε στο Υπουργείο για να εκπαιδευτείτε, δεν είναι για να ζούμε τα γεγονότα και με βάση τα γεγονότα που ζούμε να λέμε ότι εκπαιδευτήκαμε και γίναμε σοφότεροι έτσι απλά.
Με αυτό ολοκληρώστε, κύριε Βλάχο.
Τελειώνω, κύριε Πρόεδρε. Θα έλεγα, λοιπόν, ότι χρειάζεται από τη μεριά της Κυβέρνησης και από εσάς προσωπικά με περισσότερη ευθύνη να γίνει η προσέγγιση αυτού του τόσο σημαντικού προβλήματος στην ουσία. Όμως - κλείνω, κύριε Πρόεδρε - επανέρχομαι στα οικονομικά στοιχεία, οικονομικά μεγέθη. Θέλουμε διαφάνεια, θέλουμε καθαρότητα, θέλουμε δημοσιοποίηση. Διότι όσα κι αν καλυφθούν σήμερα, σας πληροφορώ ότι θα έρθει η στιγμή που αυτά, έτσι κι αλλιώς, θα έρθουν στο φως της δημοσιότητας, θα γίνουν γνωστά. Δεν μπορούν να καλυφθούν για πάντα.
Κύριε Βλάχο, κλείστε, σας παρακαλώ πολύ!
Άρα αυτό που θα γίνει αύριο, κάντε το σήμερα. Ευχαριστώ πολύ, κύριε Πρόεδρε.
Ορίστε, κύριε Υπουργέ, έχετε τον λόγο, με τη σχετική ανοχή ως προς τον χρόνο.
Ευχαριστώ πολύ, κύριε Πρόεδρε. Νομίζω, κύριε συνάδελφε, ότι από τον τρόπο που απαντήσατε δεν γίναμε σοφότεροι. Εγώ προσπαθώ να είμαι άνθρωπος που ενώνει και δεν διασπά. Ακούστε με, λοιπόν!
Μα, εσείς είπατε ότι γίνατε σοφότερος!
Σας παρακαλώ! Δεν σας διέκοψα!
Κύριε Βλάχο, αφήστε, σας παρακαλώ, να απαντήσει ο κύριος Υπουργός.
Λέω, λοιπόν, ότι αυτό που άλλαξε είναι ότι υποχώρησαν οι ξενοδόχοι. Και έκαναν πολύ καλά! Δεν θέλω να τσακωθώ μαζί τους. Δεν θέλω να ζητήσω τίποτα άλλο. Οι ξενοδόχοι ανήκουν σε άλλο κόμμα. Με τα επιμελητήρια πρέπει να συζητήσετε, που αρνήθηκαν να δώσουν χώρους.
Τι λέτε, κύριε Υπουργέ;
Αφήστε με να τελειώσω!
Μα, μου λέτε ότι οι ξενοδόχοι ανήκουν σε κόμματα; Αυτή είναι απάντηση;
Κύριε Βλάχο, είστε παλιός κοινοβουλευτικός. Ωραία, δεν σας αρέσει η απάντηση. Όμως, μη διακόπτετε!
Μα, εμπλέκουμε πολιτικά ανθρώπους που δεν φταίνε, κύριε Πρόεδρε!
Κύριε Βλάχο, μη διακόπτετε. Δεν σας αρέσει η απάντηση. Ούτε εμένα μου αρέσει. Όμως, δεν διακόπτω.
Λέω, λοιπόν, ότι ναι, γίναμε σοφότεροι, διότι άνθρωποι υποχώρησαν σε θέσεις οι οποίες βοήθησαν στο να οδηγηθούμε σε αυτό. Χαίρομαι που η θέση της Νέας Δημοκρατίας για τα παιδιά είναι να πάνε σχολείο. Και ελπίζω να παραμείνει σ' αυτή τη θέση και να διαδοθεί σ' αυτούς τους λίγους που εμποδίζουν τα παιδιά να πάνε σχολείο. Χαίρομαι που η θέση της Νέας Δημοκρατίας είναι να φτιαχτούν κλειστοί χώροι στα νησιά. Και ελπίζω τα μέλη της στα νησιά να την ακολουθήσουν. Τώρα έρχομαι στις ΜΚΟ. Ακούστε με!
Μα, δεν εμποδίζει κανείς από τη Νέα Δημοκρατία τα παιδιά να πάνε σχολείο! Τι είναι αυτά που λέτε;
Κύριε Βλάχο, σας παρακαλώ! Μη με φέρνετε σε δύσκολη θέση!
Μα, κύριε Πρόεδρε…
Με συγχωρείτε, διάλογο θα κάνετε;
Μα, κάποιος που μας ακούει τώρα…
Μα, είστε πρωτοεκλεγμένος Βουλευτής και δεν ξέρετε τον Κανονισμό;
Τον Κανονισμό τον ξέρω, κύριε Πρόεδρε, αλλά…
Ωραία, σας παρακαλώ, λοιπόν!
Την ουσία δεν κατανοώ!
Ωραία! Τι να κάνουμε τώρα; Θα του επιβάλουμε εμείς τι θα απαντήσει;
Με συγχωρείτε, κύριε Πρόεδρε.
Συνεχίστε, κύριε Υπουργέ!
Πάμε, λοιπόν, στις ΜΚΟ. Και εκεί πέρα φτάνει. Ξέρετε πολύ καλά - αν δεν το ξέρετε, διαβάστε - ότι η θέση της ελληνικής Κυβέρνησης ήταν τα χρήματα αυτά να δοθούν στην ελληνική Κυβέρνηση, στο ελληνικό κράτος. Η απόφαση της Ευρωπαϊκής Ένωσης ήταν να δοθούν στην DG ECHO. Η DG ECHO είναι ένα ταμείο της Ευρωπαϊκής Ένωσης που δίνει ανθρωπιστική βοήθεια. Και ήταν η πρώτη φορά που πήρε την απόφαση να ασχοληθεί με την Ελλάδα, με την Ευρώπη. Θα σας καταθέσω εδώ το πώς επιλέγει η DG ECHO - και όχι εμείς! - , το πώς ελέγχει η DG ECHO και όχι εμείς! Έχουμε πει σ' αυτή τη Βουλή, πάρα πολλές φορές σ' αυτή τη Βουλή, ότι εμείς δεν έχουμε δυνατότητα και δικαίωμα. Ελέγχει η DG ECHO. Μπορείτε κάλλιστα να μπείτε στη DG ECHO και να ζητήσετε ό,τι στοιχεία θέλετε. Εγώ θα σας καταθέσω σήμερα τις διαδικασίες της DG ECHO, στοιχεία τα οποία θα μπορούσατε να έχετε βρει στο computer. [[Στο σημείο αυτό ο Υπουργός κ. Ιωάννης Μουζάλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Τελειώνω με το Μητρώο Μη Κυβερνητικών Οργανώσεων, το οποίο δεν υπήρχε στη χώρα μας. Το φτιάξαμε! Την ίδια ώρα που είχαμε αυτό το κύμα των προσφύγων και μεταναστών, φτιάχναμε μια βάση που έπρεπε να έχει παραδοθεί στη χώρα πολλά χρόνια πριν. Υπάρχει τώρα! Σας καταθέτω τα στοιχεία τού πώς λειτουργεί, τι κάνει, ποιοι γράφονται, τι ελέγχουμε. [[Στο σημείο αυτό ο Υπουργός κ. Ιωάννης Μουζάλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μετά από μερικούς μήνες - φαντάζομαι όχι μετά το Πάσχα - θα είναι απαγορευμένο να δουλέψει οποιαδήποτε μη κυβερνητική οργάνωση. Δεν το βρήκαμε, κύριοι, αυτό! Αναγκαστήκαμε να το φτιάξουμε, γιατί δεν υπήρχε, όπως και τις θέσεις φιλοξενίας. Δεν υπήρχαν! Αναγκαστήκαμε να τις φτιάχνουμε. Επομένως, κατά την άποψή μου, αποτελεί κακή χρήση του λόγου το να κουνάει κανείς το δάχτυλο για πράγματα τα οποία έπρεπε ήδη να υπάρχουν στη χώρα και αναγκαστήκαμε να τα φτιάξουμε εν μέσω κρίσης. Καμμία έλλειψη διαφάνειας! Εάν κατηγορείτε την Ευρωπαϊκή Ένωση για έλλειψη διαφάνειας, να το πείτε στην Ευρωπαϊκή Ένωση.
Υπήρχαν χώροι που τους καταργήσατε!
Πάντως, κύριε Υπουργέ, μην παίρνετε όρκο για όλες τις ΜΚΟ.
Όχι, δεν παίρνω. Συγχωρέστε με, κύριε Κακλαμάνη…
Αυτό εννοούσε ο κ. Βλάχος. Δεν σας καταλόγισε αδιαφάνεια σε προσωπικό επίπεδο.
Ακούστε με, κύριε Πρόεδρε. Δεν ορκίζομαι για κανέναν που δεν μπορώ να ελέγξω...
Έτσι μπράβο! Εντάξει! Ακριβώς!
…λόγω του ότι ο νόμιμος μηχανισμός δεν μου επιτρέπει να ελέγξω.
Διότι εσείς μου έχετε απαντήσει, όπως ξέρετε, για συγκεκριμένη γνωστή και μεγάλη ΜΚΟ, που έχει ήδη παραπεμφθεί στον εισαγγελέα.
Κύριε Πρόεδρε, να τελειώσω με αυτό: Δεν εγγυώμαι τίποτα που δεν μπορώ να ελέγξω. Δεν παίρνω την ευθύνη για τίποτα. Θέλω να σας θυμίσω…
Ωραία! Διότι έτσι αυτό είναι άλλο. Αυτό υπονοούσε ο κ. Βλάχος.
Θέλω να σας θυμίσω - και να κλείσω με αυτό - ότι έχω δηλώσει ότι, παρ' ότι δεν έχουμε τη νομική δυνατότητα να ελέγξουμε, κάλεσα την DG ECHO, για τις οργανώσεις που χρηματοδοτούνται από αυτή, επειδή είναι η πρώτη φορά που δουλεύουν στην Ευρώπη - και όχι στην Αφρική - όπου υπάρχει κράτος, να δημοσιεύουμε κάθε μήνα τα στοιχεία τα οποία χρησιμοποίησαν οικονομικά και πού και πώς. Σε αυτό είμαστε μαζί. Εγγυώμαι μονάχα γι' αυτό που μπορώ να ελέγξω, είτε είναι λάθος είτε είναι σωστό. Για το άλλο δεν εγγυώμαι τίποτα.
Ωραία, ολοκληρώθηκε η ερώτηση. Έχω να κάνω μια ανακοίνωση προς το Σώμα. Οι Υπουργοί Παιδείας, Έρευνας και Θρησκευμάτων, Εσωτερικών, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Ναυτιλίας και Νησιωτικής Πολιτικής, οι Αναπληρωτές Υπουργοί Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών, καθώς και οι Υφυπουργοί Παιδείας, Έρευνας και Θρησκευμάτων κατέθεσαν σήμερα, 3-2-2017, σχέδιο νόμου: «Ρύθμιση θεμάτων του Κρατικού Πιστοποιητικού Γλωσσομάθειας της Εθνικής Βιβλιοθήκης της Ελλάδας και άλλες διατάξεις». Το ως άνω σχέδιο νόμου έχει χαρακτηριστεί από την Κυβέρνηση ως επείγον. Παραπέμπεται στην αρμόδια Διαρκή Επιτροπή. Εκ της αναγνώσεως εκτιμώ ότι εδώ μέσα θα είναι ένα σωρό πράγματα πέραν του Πιστοποιητικού Γλωσσομάθειας της Εθνικής Βιβλιοθήκης. Αυτόν τον χαρακτηρισμό μπορώ να τον κάνω ως Προεδρεύων, διότι δεν πείθομαι ότι είναι του Υπουργείου Παιδείας, αφού είναι όλη η Κυβέρνηση που το υπογράφει. Προχωράμε και μιας και λέγαμε για παιδεία, πέφτουμε στην ερώτηση που θα απαντήσει ο Υφυπουργός Παιδείας, Έρευνας και Θρησκευμάτων, ο κ. Δημήτριος Μπαξεβανάκης στον κ. Ιωάννη Δελή. Είναι πέμπτη υπ' αριθμόν 426/31-1-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υφυπουργό Παιδείας, Έρευνας και Θρησκευμάτων, σχετικά με τη φοίτηση των μαθητών στα ναυτικά επαγγελματικά λύκεια. Ορίστε, κύριε Δελή, έχετε τον λόγο.
Ευχαριστώ, κύριε Πρόεδρε. Να χαιρετίσουμε κατ' αρχάς την παρουσία του κυρίου Υφυπουργού στη σημερινή μας ερώτηση, κάτι που δεν μπορούμε να πούμε και για τον Υπουργό Παιδείας, ο οποίος για τέσσερις ολόκληρες εβδομάδες επιμένει να αρνείται να έλθει να απαντήσει σε μία ερώτηση του κόμματός μας, του ΚΚΕ, σχετικά με την εκπαίδευση των προσφυγόπουλων. Εστιάζουμε σήμερα, κύριε Υπουργέ, σε ένα πρόβλημα που η δική σας Κυβέρνηση δημιούργησε και αφορά στους σπουδαστές, τους μαθητές των ΕΠΑΛ ναυτικής εκπαίδευσης. Μέχρι το περασμένο καλοκαίρι, λοιπόν, τον Ιούλιο, οι μαθητές αυτών των ΕΠΑΛ ναυτικών σπουδών, ταυτόχρονα με τη διετή τους υποχρεωτική πρακτική άσκηση στο καράβι, με το οποίο ταξίδευαν φυσικά, είχαν και το δικαίωμα ταυτόχρονα να εξετάζονται στο τέλος των εξαμήνων ή και τον Σεπτέμβριο με προφορικές και γραπτές εξετάσεις. Είναι οι λεγόμενοι μαθητές «κατ' ιδίαν διδαχθέντες» ή «κατ' ιδίαν διδασκόμενοι», δεν ξέρω ποιο είναι το πιο σωστό. Είναι μία πολύ λογική ρύθμιση. Αφορά άλλωστε ανθρώπους οι οποίοι κάνουν πρακτική στο καράβι και όχι στη διπλανή συνοικία και τα καράβια, ξέρετε, κυκλοφορούν στους ωκεανούς. Είναι μία λογική ρύθμιση, για να εξασφαλίζεται ένας εύλογος χρόνος για την ολοκλήρωση των σπουδών τους. Μία κρίσιμη λεπτομέρεια, κύριε Υπουργέ. Η συντριπτική πλειοψηφία αυτών των μαθητών δεν είναι και τόσο σε αυτό που αποκαλούμε «μαθητική ηλικία». Είναι επαγγελματίες ναύτες, αρκετοί από αυτούς μάλιστα και οικογενειάρχες, που επιλέγουν να φοιτήσουν σε αυτά τα ναυτικά ΕΠΑΛ, προκειμένου να βελτιώσουν κάπως την επαγγελματική τους θέση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, κύριε Πρόεδρε, σε λίγο. Το περασμένο, λοιπόν, καλοκαίρι, το δικό σας Υπουργείο, κατάργησε αυτή τη διάταξη, τη θετική, που υπήρχε, εξαιρώντας μοναχά την Α΄ τάξη. Αναγκάσατε, κύριε Υπουργέ, τους ανθρώπους αυτούς, τους σπουδαστές, να έχουν δύο επιλογές, οι οποίες οδηγούν στο ίδιο αρνητικό αποτέλεσμα, είτε, εάν επιλέξουν τη φοίτηση με τη φυσική τους παρουσία στα ΕΠΑΛ, να μείνουν άνεργοι για όσο διάστημα διαρκεί αυτή η φοίτησή τους - και επαναλαμβάνω μιλάμε για μεγάλους ανθρώπους, οικογενειάρχες - είτε, εάν επιλέξουν την ολοκλήρωση της πρακτικής τους άσκησης στο καράβι, να καθυστερήσουν τη φοίτησή τους για τουλάχιστον τρία χρόνια. Συνδέεται με αυτό και μια ακόμη ενέργεια, μια ακόμη παράβλεψη, εάν μπορούμε να το πούμε έτσι, του δικού σας Υπουργείου, με το ότι δεν έχει δοθεί ακόμα το σχετικό βιβλίο για την πρακτική άσκηση, που λέγεται «Κατευθυνόμενη Εκπαίδευση Πλοίου», το οποίο είναι υποχρεωτικό και προαπαιτούμενο για την πρακτική άσκηση. Έτσι, δεν μπορούν να κάνουν ούτε πρακτική αυτοί που θα επέλεγαν θεωρητικά να ασκήσουν την πρακτική στο καράβι. Κύριε Υπουργέ, δεν σας ρωτάμε απλώς. Σας καλούμε και από αυτό το Βήμα να αποσύρετε αυτή τη διάταξη, να επαναφέρετε το προηγούμενο καθεστώς, ειδικά γι' αυτή την κατηγορία των σπουδαστών, και να δώσετε άμεσα - χθες, θα λέγαμε - το βιβλίο για την πρακτική άσκηση. Ευχαριστώ.
Κι εγώ ευχαριστώ. Πριν δώσω τον λόγο στον κύριο Υφυπουργό, θα ήθελα να κάνω γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και τρεις συνοδοί εκπαιδευτικοί από το ιδιωτικό γυμνάσιο «Μαίρης Ράπτου» Λάρισας. Καλωσορίσατε στην Αθήνα και στη Βουλή των Ελλήνων. [[Χειροκροτήματα απ' όλες τις πτέρυγες της Βουλής]] Κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, όπως γνωρίζετε, η φοίτηση στα επαγγελματικά λύκεια οδηγεί στην απόκτηση από τους μαθητές πτυχίου και απολυτηρίου και, όπως επίσης γνωρίζετε, η φοίτηση είναι υποχρεωτική. Εφόσον μιλάμε για επαγγελματικά λύκεια, περιλαμβάνει και εργαστηριακά μαθήματα, τα οποία δεν μπορούν να διεξαχθούν χωρίς τη φυσική παρουσία των μαθητών. Αυτή η φυσική παρουσία είναι απαραίτητη για τους μαθητές όλων των ειδικοτήτων και όλων των τομέων που υπάρχουν στα επαγγελματικά μας λύκεια. Επομένως δεν είναι λογικό οι μαθητές ενός μόνο τομέα ή μόνο των ειδικοτήτων του ναυτιλιακού τομέα να εξαιρούνται από αυτή την υποχρέωση της φυσικής παρουσίας. Αντίθετα, στην Α΄ τάξη, που δεν υπάρχουν εργαστηριακά μαθήματα, ο νόμος δίνει τη δυνατότητα να θεωρούνται κάποιοι μαθητές ως κατ' ιδίαν διδαχθέντες ή διδασκόμενοι, όπως πολύ σωστά λέτε, άρα αναφερόμαστε στο παρόν, υπό τις αυστηρές όμως προϋποθέσεις που θέτει ο νόμος. Δηλαδή, μιλάμε για σοβαρές περιπτώσεις ασθενειών, που απαιτούν είτε νοσοκομειακή περίθαλψη είτε κατ' οίκον νοσηλεία. Ο νόμος του 1996, ο οποίος εισήγαγε αυτή τη δυνατότητα να χαρακτηρίζονται οι μαθητές, ειδικά του ναυτιλιακού τομέα, ως κατ' ιδίαν διδαχθέντες, είναι προβληματικός, κατά τη γνώμη μας, γιατί θεωρεί ότι η φοίτηση και η παρακολούθηση των εργαστηριακών μαθημάτων δεν είναι υποχρεωτική, πράγμα που, από τη φύση αυτών των μαθημάτων, μας οδηγεί σε συμπεράσματα μη λογικά. Το πιο σημαντικό, όμως, που νομίζω ότι πρέπει να το λάβουμε όλοι υπ' όψιν μας, είναι ότι εισάγει διακρίσεις ανάμεσα στους μαθητές και διαφορετική μεταχείρισή τους, ανάλογα με τον τομέα στον οποίο σπουδάζουν. Επίσης, η ανάγκη για εργασία δεν πιστεύω να θεωρείτε ότι αφορά μόνο τους μαθητές που παρακολουθούν αυτόν τον τομέα. Ανάγκη για εργασία πιθανότατα έχουν οι μαθητές όλων των τομέων και ειδικοτήτων και ειδικά των μαθητών που φοιτούν στα επαγγελματικά λύκεια, που, όπως πολύ καλά γνωρίζετε, προέρχονται από τα πιο φτωχά στρώματα της κοινωνίας μας. Για τον λόγο αυτόν, δηλαδή τη δυνατότητα των μαθητών να εργάζονται παράλληλα, ο νόμος έχει προβλέψει τη λειτουργία εσπερινών σχολείων, εάν πρόκειται για εργασία την ημέρα. Εάν πρόκειται για εργασία απογευματινή, μπορούν οι μαθητές αυτοί να παρακολουθούν το πρωινό σχολείο. Επομένως, κατά τη γνώμη μας, η διάταξη που εισήχθη τον περασμένο Ιούλιο με τον νόμο 4403 από άποψη ισότητας και δικαιοσύνης είναι σωστή. Αυτό που κάνουμε τώρα, με το νομοσχέδιο που κατατέθηκε και το οποίο ανέγνωσε νωρίτερα ο Προεδρεύων, είναι ότι εισάγεται μια μεταβατική διάταξη για τους μαθητές, οι οποίοι ήταν πέρσι στη Β΄ τάξη των επαγγελματικών λυκείων και είχαν χαρακτηριστεί ως κατ' ιδίαν διδαχθέντες, να μπορούν με το ίδιο καθεστώς, εφόσον έτσι ξεκίνησαν, να ολοκληρώσουν τη φετινή σχολική χρονιά, τη Γ΄ τάξη, ή, εάν πρόκειται για τα εσπερινά σχολεία, και την επόμενη σχολική χρονιά, τη Δ΄ τάξη, με τους ίδιους όρους. Επομένως, κατά τη γνώμη μας η διάταξη που εισήχθη είναι σωστή, αποτελεί ίση μεταχείριση όλων των μαθητών, όλων των τομέων και όλων των ειδικοτήτων. Από την άποψη αυτή, νομίζω ότι πρέπει κι εσείς να τη δεχτείτε ως δίκαιη. Ευχαριστώ.
Ορίστε, κύριε Δελή, έχετε τον λόγο.
Εμείς, κύριε Υπουργέ, σας είπαμε αυτή η διάταξη να γενικευθεί και όχι να απλώς να περιοριστεί σε αυτούς οι οποίοι είναι τώρα στη Β΄ ή στη Γ΄ λυκείου. Με τον τρόπο αυτόν - αναγνωρίζετε κι εσείς - αντιφάσκετε με αυτό που είπατε πριν, θεωρώντας ότι η προηγούμενη διάταξη ήταν αρνητική και έπρεπε να καταργηθεί. Πρώτα - πρώτα η απάντησή σας, κύριε Υπουργέ, δεν είναι ότι δεν ικανοποιεί εμάς, δεν ικανοποιεί και αυτούς τους σπουδαστές, τους μαθητές. Μάλιστα, κάποιοι από αυτούς βρίσκονται σήμερα εδώ στην Αίθουσα και παρακολουθούν, έχοντας μεγάλη αγωνία για το τι πρόκειται να γίνει. Μιλήσατε για την υποχρεωτική φοίτηση και για το ότι δεν πρέπει να εισάγουμε σε αυτό τις διακρίσεις. Δεν θέλω να αναφέρω το παράδειγμα της τριτοβάθμιας εκπαίδευσης, όπου εκεί υπάρχει η δυνατότητα να δίνονται εξετάσεις, άσχετα από τη φοίτηση των φοιτητών. Θα πω ότι - σας το είπαμε και στην πρωτολογία μας - αφορά μαθητές οι οποίοι κάνουν πρακτική όχι δίπλα στο σπίτι τους ή στην άλλη γειτονιά ή στη διπλανή συνοικία, για να πάνε το βράδυ στο σπίτι τους. Αφορά μαθητές οι οποίοι πλέουν στους ωκεανούς. Αντικειμενικά, λοιπόν, θα πρέπει να διαλέξουν ή τη φοίτηση ή την πρακτική άσκηση, κάτι το οποίο μπορούν να συνδυάσουν άλλοι μαθητές, που σπουδάζουν σε άλλες ειδικότητες. Από μόνη της, δηλαδή, αυτή η ειδικότητα απαιτεί μια ιδιαίτερη, να το πω έτσι, μεταχείριση. Δεν μπορώ να καταλάβω γιατί επιμένετε σε αυτή την υποχρεωτικότητα της φοίτησης. Είπατε για τα εργαστηριακά μαθήματα. Κοιτάξτε - δεν ξέρω πόσο γνωρίζετε, αν και νομίζω ότι γνωρίζετε αρκετά - για την κατάσταση της υλικοτεχνικής υποδομής στην τεχνικοεπαγγελματική εκπαίδευση. Να σας πω μόνον τούτο: Ειδικά σε αυτή την ειδικότητα, τα εργαστήρια εκτός από άθλια, εκτός από απαρχαιωμένα, είναι και ακατάλληλα, γιατί δεν απευθύνονται αυτά τα εργαστήρια στους σπουδαστές οι οποίοι επιλέγουν τον κλάδο των ναυτικών σπουδών, απευθύνονται σε άλλες ειδικότητες. Επαναλαμβάνω: Και έτσι ακόμα, είναι ταυτόχρονα άθλια και απαρχαιωμένα. Και εμείς ρωτάμε: Για τη συγκεκριμένη ειδικότητα υπάρχει, άραγε, καλύτερη πρακτική άσκηση από την ίδια τη γέφυρα του πλοίου, όταν εκεί αυτοί οι μαθητές, στην πράξη, θα συνδέουν τις γνώσεις τους με την πρακτική τους; Τέλος πάντων, να συνεχίσουμε λέγοντας ότι με τη διάταξη στην οποία επιμένετε - και δεν πρέπει να επιμένετε, πρέπει να την πάρετε πίσω για να το ξανασκεφτείτε, και φαντάζομαι οι μαθητές θα οργανωθούν και θα το απαιτήσουν και θα το διεκδικήσουν - οδηγείτε αυτούς τους ανθρώπους - επαναλαμβάνω, δεν πρόκειται για απλούς μαθητές, είναι και μεγάλοι άνθρωποι σε ηλικία με οικογένειες και παιδιά και μάλιστα σε μια φάση που η ανεργία σπάει κόκκαλα σε αυτόν τον ναυτεργατικό κλάδο - να περιμένουν τουλάχιστον επτά, οκτώ, μπορεί και δέκα χρόνια, προκειμένου να ολοκληρώσουν όλον αυτόν τον κύκλο έτσι όπως τον ψηφίζετε και έτσι όπως τον υποδεικνύετε.
Ολοκληρώστε, κύριε Δελή.
Κλείνοντας να σας πω πως δεν ξέρω ποιος είναι ο στόχος αυτής της διάταξης. Είναι φανερό ότι υποβαθμίζει και αυτή η διάταξη γενικότερα τη δημόσια τεχνικοεπαγγελματική εκπαίδευση και σε ό,τι αφορά το τμήμα της ναυτικής εκπαίδευσης. Μπορεί αυτό να αποτελεί τροφή για τα τρωκτικά της ιδιωτικής εκπαίδευσης και για τους εφοπλιστές που μπορεί να ορέγονται τον πόρο, μιας και αυτοί είναι που ζητάνε πριν από όλους και η Κυβέρνησή σας δίνει ό,τι ζητήσουν, το φθηνό ναυτεργατικό δυναμικό και χωρίς δικαιώματα. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεννέα μαθητές και μαθήτριες και ένας συνοδός καθηγητής από τη Σχολή «ΧΑΤΖΗΒΕΗ». Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υφυπουργέ, θα σας πω εντός ενός λεπτού, μία ιστορία. Είχα έναν πατέρα, ο οποίος πέθανε στα εκατόν δύο, σαράντα οκτώ χρόνια στη θάλασσα καπετάνιος. Προς επίρρωσιν αυτών - δεν παίρνω θέση, γιατί κατάλαβα και το δικό σας σκεπτικό ότι η γέφυρα του πλοίου δεν αντικαθίσταται με τίποτα - όταν άρχισαν να λειτουργούν οι σχολές του Ασπροπύργου κ.λπ. - γιατί παλιά ήταν το σχολαρχείο και με την πείρα έπαιρναν τους βαθμούς - , πήγαν οι πρώτοι ανθυποπλοίαρχοι από τον Ασπρόπυργο. Θυμάμαι, λοιπόν, σε ένα ταξίδι - εγώ ήμουν μαθητής τότε, με είχε πάρει μαζί για να μην αγαπήσω τη θάλασσα και να μην την ακολουθήσω - που έβγαζε εκείνος την πορεία με τον εξάντα και τα παιδιά τα νέα από τον Ασπρόπυργο προσπαθούσαν με τα όργανα του καραβιού. Ήθελαν άλφα χρόνο τα νέα παιδιά, άλφα δεύτερα ο πατέρας μου με τον εξάντα. Προς επίρρωσιν του ότι η γέφυρα δεν αντικαθίσταται με βιβλίο. Η γέφυρα στο καράβι είναι γέφυρα. Συγγνώμη, απλά μου ήρθε τώρα στο μυαλό το περιστατικό που το είδα με τα μάτια μου. Έχετε τον λόγο, κύριε Υπουργέ.
Για να συνεχίσω τη σωστή παρατήρησή σας, κύριε Πρόεδρε, να προσθέσω ότι επίσης και η φοίτηση στο σχολείο δεν αντικαθίσταται από την πρακτική εξάσκηση.
Όχι, βεβαίως.
Μιλάμε για φοίτηση σε δημόσιο σχολείο της δευτεροβάθμιας εκπαίδευσης. Κι αν κάναμε δεκτή την πρότασή σας, κύριε Δελή, το καθεστώς που υπήρχε τα προηγούμενα είκοσι χρόνια, θα θεωρούσαμε ότι η φοίτηση στο δημόσιο σχολείο θα μπορούσε να γίνει εξ αποστάσεως. Αυτό είναι λάθος, γιατί αυτό θα μπορούσε εύκολα να επεκταθεί σε όλους τους μαθητές και ειδικά στους μαθητές των επαγγελματικών λυκείων καταλαβαίνετε ότι δεν μπορούσε να γίνει φοίτηση εξ αποστάσεως. Υπάρχει, επίσης, μια παρανόηση. Για την απόκτηση του απολυτηρίου του επαγγελματικού λυκείου και του πτυχίου της ειδικότητας δεν απαιτείται καμμιά πρακτική άσκηση και καμμία θαλάσσια υπηρεσία. Οι μαθητές και αυτού του τομέα μπορούν να αποκτήσουν το πτυχίο και το απολυτήριό τους, όπως και οι μαθητές όλων των υπολοίπων τομέων και ειδικοτήτων σε τρία ακριβώς χρόνια για τα ημερήσια ΕΠΑΛ και σε τέσσερα ακριβώς χρόνια για τα εσπερινά ΕΠΑΛ. Δεν υπάρχει, δηλαδή, καμμία απαίτηση από πλευράς του Υπουργείου Παιδείας θαλάσσιας υπηρεσίας ή πρακτικής άσκησης. Αυτό γίνεται μετά την απόκτηση του πτυχίου.
Αυτό είπα κι εγώ.
Αναφερθήκατε στην τριτοβάθμια εκπαίδευση. Θα ξέρετε, επίσης, ότι στις σχολές και τα τμήματα που απαιτούν επίσης εργαστηριακή άσκηση ή κλινικές δοκιμασίες, όπως είναι πάρα πολλά τμήματα της τριτοβάθμιας, η φυσική παρουσία των φοιτητών και των σπουδαστών είναι επίσης υποχρεωτική και δεν επιτρέπεται καμμία ή μόνο μία απουσία από τα εργαστηριακά αυτά μαθήματα. Με το να υπονοούμε ότι η πρακτική άσκηση που είναι αναγκαία για ορισμένες ειδικότητες - όχι μόνο για αυτήν, αλλά για πολλές ακόμα - μπορεί να υποκαταστήσει την παρακολούθηση και τη μάθηση στο σχολείο, νομίζω ότι υποβαθμίζουμε την ίδια τη διαδικασία του δημόσιου σχολείου και μετατρέπουμε τη φοίτηση στο σχολείο σε φοίτηση εξ αποστάσεως. Είναι άλλο πράγμα αυτό. Τέλος, για το εγχειρίδιο της κατευθυνόμενης εκπαίδευσης στο πλοίο, δεν πρόκειται για βιβλίο. Το γνωρίζετε εσείς, αλλά ίσως υπονοήθηκε, για κάποιον που δεν γνωρίζει. Δεν πρόκειται για βιβλίο που δεν χορηγείται στους μαθητές. Είναι ένα εγχειρίδιο στο οποίο καταγράφεται η εμπειρία, η καθημερινή μάθηση στο πλοίο από τον μαθητευόμενο, που γίνεται υπό την εποπτεία του αξιωματικού του πλοίου και συνυπογράφεται από τον αξιωματικό. Είναι, δηλαδή, η καταγραφή του τι έμαθε ο μαθητής στη διάρκεια της πρακτικής άσκησης. Δεν πρόκειται για κάποιο βιβλίο που δεν χορηγείται. Όταν ο μαθητής αποκτήσει το δικαίωμα να ναυτολογηθεί και να κάνει την πρακτική του άσκηση, ασφαλώς του χορηγείται και αυτό το εγχειρίδιο.
Τελειώσαμε. Μήνυμα πάντως λανθασμένο δεν βγήκε. Δεν μίλησε κανείς για εξ αποστάσεως χορήγηση πτυχίου ή εξ αποστάσεως φοίτηση. Το θέμα είναι αν θα μπορούσε να βρεθεί κάποιος τρόπος διευκόλυνσης, τίποτε άλλο.
Αν ήθελε ο Υπουργός, θα μπορούσε.
Εντάξει, αυτά τελείωσαν. Πήρατε τις απαντήσεις. Θα συζητηθεί, τώρα, η πρώτη με αριθμό 2149/20-12-2016 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη δυνατότητα τροποποίησης της συγκεκριμένης διάταξης (άρθρο 12 του ν.4387/2016) που πλήττει ιδιαιτέρως τις περιπτώσεις, κατά τις οποίες η σύζυγος του θανόντος δεν εργάζεται. Στην ερώτηση θα απαντήσει ο απόλυτα συνεπής Υφυπουργός, τουλάχιστον σε ό,τι αφορά την ώρα των ερωτήσεων, κ. Αναστάσιος Πετρόπουλος. Κύριε Δαβάκη, ορίστε, έχετε τον λόγο.
Ευχαριστώ, κύριε Πρόεδρε. Κατ' αρχάς χαίρομαι για την παρουσία του κυρίου Υπουργού στην Αίθουσα, παρουσία η οποία θέλω να πιστεύω, ευελπιστώ μάλλον, ότι μπορεί να δώσει λύση σε ένα πρόβλημα που τώρα, μετά την ψήφιση του συγκεκριμένου νόμου, έχει αρχίσει να δείχνει τα οδυνηρά της αποτελέσματα. Διαβάζω το άρθρο 12 του ν.4387, του περίφημου νόμου Κατρούγκαλου. Εκεί αναφέρεται το εξής: «Σε περίπτωση θανάτου συνταξιούχου ή ασφαλισμένου, ο οποίος έχει πραγματοποιήσει τον χρόνο ασφάλισης που απαιτείται για τη συνταξιοδότησή του εξ ιδίου δικαιώματος ή ανικανότητας δικαιούται σύνταξη ο/η επιζών σύζυγος, εφόσον έχει συμπληρώσει το πεντηκοστό πέμπτο έτος της ηλικίας του κατά τον χρόνο θανάτου του συνταξιούχου ή του ασφαλισμένου. Στην περίπτωση, όμως, που επέλθει ο θάνατος πριν την συμπλήρωση του πεντηκοστού πέμπτου έτους της ηλικίας του άλλου συζύγου, τότε καταβάλλεται σε αυτόν σύνταξη για διάρκεια τριών ετών. Αν ο δικαιούχος συμπληρώνει το πεντηκοστό πέμπτο έτος της ηλικίας κατά τη διάρκεια λήψης σύνταξης, η καταβολή του διακόπτεται με τη συμπλήρωση της τριετίας και άρχεται εκ νέου στο εξηκοστό έβδομο». Εδώ, δηλαδή, με άλλα λόγια, κύριε Υπουργέ - κι αυτό είναι το αντικείμενο της ερώτησής μου - μπαίνει περιορισμός στην ηλικία που μια χήρα κυρίως θα λάβει σύνταξη από τον θανόντα σύζυγό της. Αν είναι κάτω από πενήντα δύο θα πάρει το 50% μόνο για τρία χρόνια και τίποτα μετά, εκτός αν έχει ανήλικα τέκνα. Αν είναι από πενήντα δύο ως πενήντα πέντε παίρνει πάλι για τρία χρόνια σύνταξη και μετά θα της ξαναδώσουν το 50% - έχει μειωθεί από το 70% - μετά τα εξήντα επτά. Αφού έχουμε δει ότι αρχίζουν σιγά - σιγά να φαίνονται τα οδυνηρά αποτελέσματα, κύριε Πρόεδρε, αυτής της ρύθμισης θα ήθελα την παρέμβασή σας, δεδομένου ότι αυτή τη στιγμή που μιλάμε πλήττονται αδιακρίτως πολλές τάξεις συνανθρώπων μας, ειδικά σε αυτές τις κρίσιμες ηλικίες, δεδομένης και της περιρρέουσας κοινωνικής ατμόσφαιρας, όπως είναι η ανεργία, όπως είναι οι τεράστιες οικονομικές δραματικές συνθήκες που βιώνει ο ελληνικός λαός. Γνωρίζετε γιατί σας ρωτάω, γνωρίζετε γιατί έχω κάνει αυτή την ερώτηση και θα ήθελα να είχα τη δική σας τοποθέτηση. Ευχαριστώ.
Λακωνικός, ως γνήσιος Λάκων. Ορίστε, κύριε Υπουργέ, έχετε τον λόγο.
Κι εγώ πιο λακωνικός παρ' ότι Ηλείος. Το ερώτημα έχει απαντηθεί και στο παρελθόν.
«Κάτω από το αυλάκι» πάντως κι εσείς.
Πάντως γείτονες και με καλή παραγωγή ελιάς. Έχουμε απαντήσει στο θέμα αυτό κατ' επανάληψη. Μας προβλημάτισε σοβαρά κατά τη διάρκεια της διαπραγμάτευσης. Τέθηκε με πολύ σκληρότερους και δυσκολότερους όρους το ζήτημα της περικοπής των συντάξεων. Επελέγη μετά από αρκετή συζήτηση το μοντέλο που ισχύει στη Γαλλία για το ύψος των συντάξεων που χορηγούνται και για τις ηλικίες που κρίνονται ως άξιες προστασίας, σε σχέση με τους άλλους εργαζόμενους που λαμβάνουν σύνταξη, σύμφωνα με τις καταστατικές διατάξεις του συστήματος κοινωνικής ασφάλισης. Κύριε Δαβάκη, το έχουμε συζητήσει και μαζί αυτό το θέμα. Το συζήτησα και με τους εκπροσώπους των στελεχών των Ενόπλων Δυνάμεων, με τις ομοσπονδίες τους, αλλά και των Σωμάτων Ασφαλείας. Και πρέπει να πω ότι οι άνθρωποι αυτοί που θέτουν τη ζωή τους πάνω από κάθε άλλο αγαθό, που προσφέρουν τη ζωή τους για την υπεράσπιση της πατρίδας δεν έθεσαν ποτέ, αντιθέτως ρητά είπαν ότι δεν θέλουν καμμία διακριτική μεταχείριση σε σχέση με αυτά που ισχύουν για τους υπόλοιπους Έλληνες πολίτες, τις Ελληνίδες οι οποίες είναι υπό τις ίδιες διατάξεις. Και για εκείνες το ίδιο ισχύει και δεν θέλουν καμμία διακριτική μεταχείριση. Εντούτοις, το π.δ.168 και το π.δ.169 του 2007 προβλέπουν ορθώς την εξακολούθηση καταβολής σύνταξης στους χήρους ή τις χήρες που έχασαν τον σύζυγό τους, τον σύντροφό τους εξαιτίας της υπηρεσίας. Θα εξακολουθεί να καταβάλλεται σύνταξη στα πρόσωπα αυτά. Αυτό το διατηρήσαμε ως οφειλή, όχι ως παραχώρηση στους ανθρώπους αυτούς. Επομένως αυτό που πρέπει να αποτελεί λόγο για διαφορετική μεταχείριση, όχι διακριτική, δίκαιη μεταχείριση, το λάβαμε υπ' όψιν μας και το τηρήσαμε. Κατά τα άλλα, θεωρώ ότι και οι σύζυγοι των στελεχών των Ενόπλων Δυνάμεων - οι γυναίκες εννοώ - έχουν πια το δικαίωμα και τη δυνατότητα να εργάζονται συγκριτικά με τον παλιό καιρό, που - κι εσείς θα ξέρετε - για να παντρευτεί κάποιος αξιωματικός μια κοπέλα που ήθελε να παντρευτεί, έπρεπε να πάρει την άδεια και της υπηρεσίας, δηλαδή να εξεταστεί αν έχει περιουσία, να μη δουλεύει, κ.λπ.. Αυτά έχουν εξαλειφθεί πια. Και τέλος πάντων είναι πάρα πολλοί αυτοί που δουλεύουν μακριά από το σπίτι τους, είναι οι ναυτικοί μιας και συζητούσαμε πριν, και πάρα πολλοί άνθρωποι. Πρέπει να φροντίσουμε - αυτό είναι μια ανάγκη - να συνυπηρετούν, όσο γίνεται, οι άνθρωποι που έχουν τέτοια καθήκοντα. Αυτό είναι μέσα στο πλαίσιο της μέριμνάς μας και νομίζω ότι φροντίζουμε γι' αυτό. Σας ευχαριστώ.
Ορίστε, κύριε Δαβάκη, έχετε τον λόγο.
Κύριε Πρόεδρε, για να μην παρεξηγηθώ ότι μεροληπτώ υπέρ των στελεχών των Ενόπλων Δυνάμεων, τα οποία σέβομαι και αγαπώ, ξεκίνησα την ομιλία μου λέγοντας ότι το συγκεκριμένο μέτρο, κύριε Υπουργέ, πλήττει μισθωτούς, περιπτώσεις αναπήρων συζύγων που φεύγουν και μένει η γυναίκα τους, η οποία τους πρόσεχε για πολλά χρόνια κατάκοιτους, μόνη και έρημη και άλλων ανθρώπων, όπως αγρότες. Δεν αφορούσε μόνο τα στελέχη των Σωμάτων Ασφαλείας και των Ενόπλων Δυνάμεων, τα οποία είναι εμβληματική περίπτωση - εμβληματική, ξαναλέω, περίπτωση - αυτή η συγκεκριμένη τάξη των συμπολιτών μας. Διαβάζω τι έχει γράψει στο διαδίκτυο η κ. Σταυρούλα, κύριε Πρόεδρε, σύζυγος αποθανόντος στελέχους των Ενόπλων Δυνάμεων: «Είμαι πενήντα χρονών, είμαι τριάντα χρόνια παντρεμένη. Ακολούθησα τον άντρα μου στις μεταθέσεις του ανά την Ελλάδα. Ο γιος μου είναι ενήλικος και άνεργος. Δεν έχω κανένα εισόδημα. Αν, ο μη γένοιτο, συμβεί κάτι, εγώ πώς θα ζήσω; Μήπως πρέπει οι χήρες να θάβονται μαζί με τους άντρες τους;» Η ρύθμιση αυτή της πολιτείας δείχνει στα στελέχη των Ενόπλων Δυνάμεων - τα οποία στον επαγγελματικό τους βίο, τριάντα χρόνια περίπου, έχουν να κάνουν με περίπου δεκαπέντε και πλέον μετακινήσεις λόγω των μεταθέσεων - ότι η πολιτεία απαξιώνει πλήρως τη δουλειά τους, δεν σέβεται στον άνθρωπο που θα αφήσουν πίσω τους όταν ξαφνικά πεθάνουν, με τις συνθήκες του στρες που βιώνουν και τα στελέχη των Ενόπλων Δυνάμεων και των Σωμάτων Ασφαλείας, ότι αγνοεί την ιδιαιτερότητα του επαγγέλματός τους, διότι, ξαναλέω, έχουν δεκαπέντε και πλέον μετακινήσεις από χωρίον εις χωρίον ανά την Ελλάδα. Αυτοί οι άνθρωποι, οι σύζυγοί τους, κύριε Υπουργέ, οι οποίες μπορεί να είχαν εγκαταλείψει την καριέρα τους, που μπορεί να είχαν μια επιστημονική ιδιότητα, ή το επάγγελμά τους για να τους ακολουθήσει αυτούς τους ανθρώπους, πώς θα ζήσει με αυτή τη μεταχείριση, την οποία επιφυλάσσει η πολιτεία απέναντι σε αυτούς τους ανθρώπους; Δεν θα μιλήσω για την υποκρισία, την οποία μετέρχεται η πολιτική ηγεσία του Υπουργείου Εθνικής Άμυνας, η οποία έχει στείλει τρεις απαντήσεις στο Υπουργείο Οικονομικών, οι οποίες είναι διαφορετικές μεταξύ τους. Η ψευτοπαληκαρισμοί του κ. Καμμένου θα έπρεπε να μην έχουν καμμία θέση σε αυτή την περίπτωση. Διότι περί ψευτοπαληκαρισμών πρόκειται, όταν στέλνει τρεις διαφορετικές απαντήσεις στο Υπουργείο Οικονομικών, όχι σε σας, που λέει ότι πρέπει να αντιμετωπιστούν με διαφορετικό τρόπο, μετά «ένεκα της υπηρεσίας», «κατά την υπηρεσία» κ.λπ.. Είναι μέλος της Κυβερνήσεως και έπρεπε να έχει συγκεκριμένη θέση. Είναι τραγικό αυτό που συμβαίνει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αυτή τη στιγμή με τις προκλήσεις της γείτονος, με τη συμπεριφορά του κ. Ερντογάν, μια ελπίδα υπάρχει για τη διαφύλαξη της εθνικής ανεξαρτησίας και της εδαφικής μας ακεραιότητας, το αξιόμαχο των Ενόπλων Δυνάμεων, που πλήττεται με τη συμπεριφορά της πολιτείας απέναντι στις οικογένειές τους και στον άνθρωπο που θα αφήσουν πίσω τους, όπως θα είναι η χήρα, αυτή η γυναίκα η οποία - επαναλαμβάνω - ήταν ο συμπαραστάτης τους σε αυτόν τον μακρύ, επώδυνο, αλλά όρθιο και λεβέντικο βίο, τον οποίο άντεξαν επί τριάντα και πλέον χρόνια.
Κλείστε, παρακαλώ, κύριε Δαβάκη.
Τελειώνω, κύριε Πρόεδρε, είμαι και ο τελευταίος ομιλητής. Παρακαλώ θερμά, επειδή ξέρω ότι γνωρίζετε τα ζητήματα πάρα πολύ καλά, μην το αντιμετωπίζετε με το ψυχρό βλέμμα ενός τεχνοκράτη. Αφορά σημαντικό κομμάτι των συμπολιτών μας και ειδικά των στελεχών των Ενόπλων Δυνάμεων. Κάντε μια κίνηση. Κρατήστε τους ένα ευρώ από τις αποδοχές τους. Οι εισφορές που πληρώνανε τόσα χρόνια, τι θα γίνουν; Όλα αυτά συνθέτουν μια αλγεινή εικόνα της πολιτείας απέναντι σε αυτούς τους ανθρώπους. Είναι θερμή παράκληση. Θέλω να το ξαναδείτε. Φέρτε μια τροπολογία. Μην μου απαντήσετε όπως απαντήσατε στην πρώτη σας τοποθέτηση. Αφήστε ένα παράθυρο ελπίδας σε αυτούς τους ανθρώπους. Ευχαριστώ.
Να πω εκ μέρους του συνόλου της Βουλής ότι ο τόπος αυτός θα τιμά τους νεκρούς του, τους πεσόντες υπέρ της πατρίδος και δεν θα πάρουμε άδεια από κανέναν ως προς τον τρόπο που θα τους τιμήσουμε. Για να συμπληρώσω σε αυτό που είπατε στις τελευταίες τοποθετήσεις. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Φυσικά η άποψη του Προέδρου - όπως εκφράζεται τώρα από το Βήμα αυτό το σημαντικό της εκπροσώπησης του ελληνικού λαού - είναι μια θέση που δεν νομίζω ότι μπορεί να βρει κανέναν αντίθετο και πρέπει να την υπερασπιζόμαστε. Συνεπώς - επειδή παρακολούθησα και συζητήσεις που έγιναν γύρω από τα θέματα αυτά της έντασης που προσπαθεί να προκαλεί η γείτονα χώρα - να αποφύγουμε οποιαδήποτε συζήτηση που θα μπορούσε να ανοίξει η δική σας τοποθέτηση. Δεν θέλω να απαντήσω, γιατί δεν πρέπει να αντιμετωπίζουμε αυτά τα θέματα με θερμή, αλλά με ψυχρή διάθεση, τουλάχιστον ψυχραιμίας και όχι ψυχροπολεμική. Κύριε Δαβάκη, αν έτσι ήταν όπως τα λέτε, εγώ δεν θα είχα τιμηθεί με έπαινο από την Ομοσπονδία των Αξιωματικών των Ενόπλων Δυνάμεων και όλων των Σωμάτων Ασφαλείας που έγινε παραμονές Χριστουγέννων στη Λέσχη Αξιωματικών εδώ δίπλα. Και μου απενεμήθη αυτή η τιμή για τον τρόπο που αντιμετώπισα, με την ευαισθησία που οφείλαμε να δούμε όλα αυτά τα θέματα στα οποία αναφέρεστε. Κι εκεί είχα και την ευκαιρία να συζητήσω λεπτομερώς με όλους τους εκπροσώπους των Ενόπλων Δυνάμεων απ' όλα τα Σώματα. Στηρίζουμε την προσπάθειά μας να συνεχίσουμε να δίνουμε αυτή τη βάση που υποστηρίζει το σύστημα κοινωνικής ασφάλισης για όλους, με τις ιδιαιτερότητες που πραγματικά πρέπει να βλέπουμε στην κάθε περίπτωση στο πλαίσιο της δικαιοσύνης που πρέπει να απονέμουμε. Διότι στη ρύθμιση που κάνουμε με τον νόμο έχουμε να αντιμετωπίσουμε διαφορετικές καταστάσεις. Είναι γνωστό από τον Αριστοτέλη. Ακόμα είναι γνωστή η αρχή ότι άνισα πράγματα με άνισο τρόπο τα διαχειρίζεσαι. Δεν κάνεις την ίδια διάταξη για όλους. Και αυτό το έχουμε φροντίσει και για την περίπτωση των ναυτικών και των αξιωματικών και ιδιαίτερων κατηγοριών. Υπάρχει αυτό. Και γίνεται πάρα πολλή συζήτηση με τρόπο όχι υπεύθυνο. Δεν λέω σε τούτη την Αίθουσα μαζί σας. Μιλάω γι' αυτό που γίνεται σήμερα στους εθνικούς δρόμους της χώρας. Κι επειδή το πρωί βγήκαν τα αποτελέσματα από το σύστημά μας, τι εισφορές καλούνται να καταβάλουν οι αγρότες - να μην πω και για άλλους - θα μου επιτρέψετε, κύριε Πρόεδρε να πω τα εξής: Από τις πεντακόσιες σαράντα τέσσερις χιλιάδες αγρότες που καλούνται να καταβάλουν εισφορές, οι τετρακόσιες χιλιάδες καταβάλλουν - δηλαδή το 90% περίπου των ασφαλισμένων -87 ευρώ μηνιαίως αντί για 113 ευρώ που κατέβαλλαν πριν. Πολύ μικρότερη εισφορά. Και μόλις εξακόσια είκοσι άτομα από τους τετρακόσιους σαράντα τέσσερις χιλιάδες καταβάλλουν την υψηλή εισφορά. Δηλαδή είναι συντριπτική η σύγκριση. Και όμως για λόγους παραπληροφόρησης, οι αγρότες νομίζουν ότι σφαγιάζονται και βρίσκονται στους δρόμους. Επειδή είναι κρίσιμα τα πράγματα δεν μπορούμε να είμαστε υπεύθυνοι εθνικά, όταν βγαίνουν τέτοιου είδος απειλές από τα γειτονικά κράτη - και συγκεκριμένα από την Τουρκία - και να είμαστε εθνικά ανεύθυνοι, όταν πρόκειται για την οικονομία, για την προοπτική αυτή που πρέπει να στήσουμε για τη χώρα μας που βρίσκεται σε δυσχερή θέση μέσα σε όλον αυτόν τον κλοιό, τον οποίο έχουμε απειλητικά - και για την οικονομία - γύρω μας. Πρέπει να είμαστε υπεύθυνοι για όλα. Δεν έχουμε το περιθώριο να λέμε πράγματα, τα οποία δεν στέκουν. Άκουσα όσα είπατε. Θεωρώ ότι αντιμετωπίσαμε με την ευαισθησία που οφείλαμε τις περιπτώσεις των Ενόπλων Δυνάμεων και των Σωμάτων Ασφαλείας. Υπάρχουν αυτά στον νόμο. Θα έχουμε την ευκαιρία να σας τα εξηγήσω.
Πρέπει να βρεθεί λύση, κύριε Υπουργέ. Είναι καυτό το ζήτημα.
Είπα αυτά που είπα. Κρατήστε και αυτό με το οποίο τελειώνω. Να δοθεί το μήνυμα και από εσάς και από την Αξιωματική Αντιπολίτευση να σταματήσει αυτή η κατάσταση στους εθνικούς δρόμους, στα σύνορα της χώρας. Είναι παράλογο οι αγρότες να λένε «ξεσηκωνόμαστε», ενώ έχουν ευνοϊκότερες ρυθμίσεις. Αυτό δεν μπορώ να καταλάβω πώς μπορούμε να το αντιμετωπίσουμε, αν δεν μιλάμε τη γλώσσα της αλήθειας. Σας ευχαριστώ.
Ανταμείβοντας ότι είστε απόλυτα συνεπής στα κοινοβουλευτικά σας καθήκοντα, σας άφησα λίγο, παρά τον Κανονισμό, να επεκταθείτε εις έτερον θέμα. Υπάρχει και αντίλογος σε αυτά που είπατε. Ευχαριστούμε πολύ. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.26΄ λύεται η συνεδρίαση για τη Δευτέρα 6 Φεβρουαρίου 2016 και ώρα 18.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.